title: Rozhodnutie Rady 2006/865/SZBP z  28. novembra 2006 , ktorým sa vykonáva jednotná akcia 2005/824/SZBP o policajnej misii Európskej únie (EUPM) v Bosne a Hercegovine (BiH)

text:
               1.12.2006

               SK

               Úradný vestník Európskej únie

               L 335/46

      ROZHODNUTIE RADY 2006/865/SZBP
   z 28. novembra 2006,
   ktorým sa vykonáva jednotná akcia 2005/824/SZBP o policajnej misii Európskej únie (EUPM) v Bosne a Hercegovine (BiH)
   RADA EURÓPSKEJ ÚNIE,
   so zreteľom na jednotnú akciu Rady 2005/824/SBZP z 24. novembra 2005 o policajnej misii Európskej únie (EUPM) v Bosne a Hercegovine (BiH) (1), a najmä na jej článok 11 ods. 2 v spojení s druhou zarážkou článku 23 ods. 2 Zmluvy o Európskej únii,
   keďže:

               (1)

               Rada 24. novembra 2005 prijala jednotnú akciu 2005/824/SZBP, ktorá určuje, že EUPM má pokračovať do 31. decembra 2007. O finančnej referenčnej sume na rok 2007 sa má rozhodnúť na ročnom základe.

               (2)

               Mandát EUPM sa bude uplatňovať v súvislosti so situáciou, ktorá sa môže zhoršiť a mohla by poškodiť ciele spoločnej zahraničnej a bezpečnostnej politiky vymedzené v článku 11 zmluvy,

         ROZHODLA TAKTO:
   Článok 1
   1.   Finančná referenčná suma určená na pokrytie výdavkov spojených s vykonávaním jednotnej akcie 2005/824/SZBP je 12 150 000 EUR na rok 2007.
   2.   Výdavky financované zo sumy uvedenej v odseku 1 sa spravujú v súlade s postupmi a pravidlami, ktoré sa vzťahujú na všeobecný rozpočet Európskej únie, pričom platí výnimka, že akékoľvek predbežné financovanie neostáva vlastníctvom Spoločenstva.
   3.   Výdavky sa považujú za oprávnené od 21. novembra 2006.
   Článok 2
   Toto rozhodnutie nadobúda účinnosť v deň jeho prijatia.
   Článok 3
   Toto rozhodnutie sa uverejní v Úradnom vestníku Európskej únie.

      V Bruseli 28. novembra 2006

            Za Radu

            predseda

         E. HEINÄLUOMA

      (1)  Ú. v. EÚ L 307, 25.11.2005, s. 55.


title: 2008/32/ES: Rozhodnutie Rady zo 6. decembra 2007 , ktorým sa vymenúva jeden belgický člen a jeden belgický náhradník Výboru regiónov

text:
               11.1.2008

               SK

               Úradný vestník Európskej únie

               L 8/10

      ROZHODNUTIE RADY

   zo 6. decembra 2007,
   ktorým sa vymenúva jeden belgický člen a jeden belgický náhradník Výboru regiónov
   (2008/32/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 263,
   so zreteľom na návrh belgickej vlády,
   keďže:

               (1)

               Rada 24. januára 2006 prijala rozhodnutie 2006/116/ES, ktorým sa vymenúvajú členovia a náhradníci Výboru regiónov na obdobie od 26. januára 2006 do 25. januára 2010 (1).

               (2)

               V dôsledku skončenia funkčného obdobia sa uvoľnilo jedno miesto člena Výboru regiónov po pánovi LETERMOVI. V dôsledku vymenovania za člena sa uvoľnilo jedno miesto náhradníka Výboru regiónov po pánovi SAUWENSOVI,

         ROZHODLA TAKTO:
   Článok 1
   Do Výboru regiónov sa na zvyšný čas funkčného obdobia, ktoré trvá do 25. januára 2010, vymenúvajú:

               a)

               za člena:
               pán Johan SAUWENS, poslanec flámskeho parlamentu,
               a

               b)

               za náhradníka:
               pán Ludwig CALUWE, poslanec flámskeho parlamentu.

         Článok 2
   Toto rozhodnutie nadobúda účinnosť dňom jeho prijatia.

      V Bruseli 6. decembra 2007

            Za Radu

            predseda

         A. COSTA

      (1)  Ú. v. EÚ L 56, 25.2.2006, s. 75.


title: 2012/775/: Rozhodnutie Rady zo 6. decembra 2012 o pozícii, ktorá sa má zaujať v mene Európskej únie vo Výbore pre spoluprácu zriadenom Dohodou o spolupráci a colnej únii medzi Európskym spoločenstvom a jeho členskými štátmi na jednej strane a Sanmarínskou republikou na strane druhej, pokiaľ ide o prijatie ustanovení o koordinácii systémov sociálneho zabezpečenia

text:
               13.12.2012

               SK

               Úradný vestník Európskej únie

               L 340/13

         ROZHODNUTIE RADY
   zo 6. decembra 2012
   o pozícii, ktorá sa má zaujať v mene Európskej únie vo Výbore pre spoluprácu zriadenom Dohodou o spolupráci a colnej únii medzi Európskym spoločenstvom a jeho členskými štátmi na jednej strane a Sanmarínskou republikou na strane druhej, pokiaľ ide o prijatie ustanovení o koordinácii systémov sociálneho zabezpečenia
   (2012/775/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 79 ods. 2 písm. b) v spojení s jej článkom 218 ods. 9,
   so zreteľom na návrh Európskej komisie,
   keďže:

               (1)

               V článku 22 Dohody o spolupráci a colnej únii medzi Európskym spoločenstvom a jeho členskými štátmi na jednej strane a Sanmarínskou republikou na strane druhej (1) (ďalej len „dohoda“) sa stanovuje, že Výbor pre spoluprácu rozhodnutím prijme ustanovenia na vykonávanie zásad koordinácie systémov sociálneho zabezpečenia stanovených v článku 21 uvedenej dohody.

               (2)

               V súlade s článkami 1 a 2 protokolu (č. 21) o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o Európskej únii a Zmluve o fungovaní Európskej únie, a bez toho, aby bol dotknutý článok 4 uvedeného protokolu, sa tieto členské štáty nezúčastňujú na prijímaní tohto rozhodnutia, nie sú ním viazané ani nepodliehajú jeho uplatňovaniu.

               (3)

               V súlade s článkami 1 a 2 Protokolu (č. 22) o postavení Dánska pripojeného k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijímaní tohto rozhodnutia a nie je ním viazané ani nepodlieha jeho uplatňovaniu.

               (4)

               Je vhodné určiť pozíciu, ktorá sa má v mene Únie zaujať vo Výbore pre spoluprácu, pokiaľ ide o prijatie ustanovení o koordinácii systémov sociálneho zabezpečenia.

               (5)

               Pozícia Únie vo Výbore pre spoluprácu by preto mala byť založená na pripojenom návrhu rozhodnutia,

         PRIJALA TOTO ROZHODNUTIE:
   Článok 1
   Pozícia, ktorú má Európska únia zaujať vo Výbore pre spoluprácu zriadenom Dohodou o spolupráci a colnej únii medzi Európskym spoločenstvom a jeho členskými štátmi na jednej strane a Sanmarínskou republikou na strane druhej, pokiaľ ide o prijatie ustanovení o koordinácii systémov sociálneho zabezpečenia, sa zakladá na návrhu rozhodnutia Výboru pre spoluprácu pripojeného k tomuto rozhodnutiu.
   Menšie zmeny v uvedenom návrhu rozhodnutia môžu zástupcovia Únie vo Výbore pre spoluprácu dohodnúť bez toho, aby bolo potrebné prijať ďalšie rozhodnutie Rady.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 6. decembra 2012

            Za Radu

            predsedníčka

         S. CHARALAMBOUS

      (1)  Ú. v. ES 84, 28.3.2002, s. 43.

      NÁVRH
      ROZHODNUTIE VÝBORU PRE SPOLUPRÁCU EÚ – SAN MARÍNO č. …/…
      z …,
      pokiaľ ide o prijatie ustanovení o koordinácii systémov sociálneho zabezpečenia
      VÝBOR PRE SPOLUPRÁCU,
      so zreteľom na Dohodu o spolupráci a colnej únii medzi Európskym spoločenstvom a jeho členskými štátmi na jednej strane a Sanmarínskou republikou na strane druhej (1), a najmä na jej článok 22,
      keďže:

                  (1)

                  V článku 21 Dohody o spolupráci a colnej únii medzi Európskym spoločenstvom a jeho členskými štátmi na jednej strane a Sanmarínskou republikou na strane druhej (ďalej len „dohoda“) sa stanovujú zásady koordinácie systémov sociálneho zabezpečenia San Marína a členských štátov.

                  (2)

                  V článku 22 dohody sa stanovuje, že Výbor pre spoluprácu prijme ustanovenia na účely vykonávania týchto zásad.

                  (3)

                  Pokiaľ ide o uplatňovanie zásady nediskriminácie, týmto rozhodnutím by sa nemali udeľovať žiadne dodatočné práva vznikajúce na základe určitých skutočností alebo udalostí, ku ktorým došlo na území druhej zmluvnej strany, ak sa také skutočnosti alebo udalosti podľa právnych predpisov prvej zmluvnej strany neberú do úvahy, okrem práva na prenos určitých dávok.

                  (4)

                  Pri uplatňovaní tohto rozhodnutia by malo právo sanmarínskych pracovníkov na rodinné dávky podliehať podmienke, že ich rodinní príslušníci majú riadny pobyt s týmito pracovníkmi v členskom štáte, v ktorom sú pracovníci zamestnaní. V prípade, že ich rodinní príslušníci majú riadny pobyt v inom členskom štáte, uplatňuje sa nariadenie Európskeho parlamentu a Rady (EÚ) č. 1231/2010 z 24. novembra 2010, ktorým sa rozširuje nariadenie (ES) č. 883/2004 a nariadenie (ES) č. 987/2009 na štátnych príslušníkov tretích krajín, na ktorých sa tieto nariadenia doteraz nevzťahovali výhradne z dôvodu ich štátnej príslušnosti (2). Na základe tohto rozhodnutia by nemal vznikať žiadny nárok na rodinné dávky, pokiaľ ide o ich rodinných príslušníkov, ktorí majú pobyt v krajine, ktorá nie je členským štátom, napríklad v San Maríne.

                  (5)

                  Nariadením (EÚ) č. 1231/2010 sa už rozširuje uplatňovanie ustanovení nariadenia Európskeho parlamentu a Rady (ES) č. 883/2004 z 29. apríla 2004 o koordinácii systémov sociálneho zabezpečenia (3) a nariadenia Európskeho parlamentu a Rady (ES) č. 987/2009 zo 16. septembra 2009, ktorým sa stanovuje postup vykonávania nariadenia (ES) č. 883/2004 o koordinácii systémov sociálneho zabezpečenia (4) na štátnych príslušníkov tretích krajín, na ktorých sa dovtedy tieto ustanovenia nevzťahovali výhradne z dôvodu ich štátnej príslušnosti. Nariadenie (EÚ) č. 1231/2010 sa už vzťahuje na zásadu sčítania poistných období získaných sanmarínskymi pracovníkmi v rôznych členských štátoch, pokiaľ ide o nárok na určité dávky, ako sa uvádza v článku 21 ods. 2 dohody.

                  (6)

                  Mohlo by byť potrebné stanoviť osobitné ustanovenia, ktoré zodpovedajú osobitným znakom sanmarínskych právnych predpisov, aby sa uľahčilo uplatňovanie pravidiel koordinácie.

                  (7)

                  S cieľom zabezpečiť hladké fungovanie koordinácie systémov sociálneho zabezpečenia členských štátov a San Marína je potrebné stanoviť osobitné ustanovenia o spolupráci medzi členskými štátmi a San Marínom, ako aj medzi dotknutou osobou a inštitúciou v príslušnom štáte.

                  (8)

                  Mali by sa prijať prechodné ustanovenia na ochranu osôb, na ktoré sa vzťahuje toto rozhodnutie, a na zabezpečenie toho, aby v dôsledku nadobudnutia účinnosti tohto rozhodnutia dotknuté osoby nestratili práva,

            PRIJAL TOTO ROZHODNUTIE:
      ČASŤ I

         VŠEOBECNÉ USTANOVENIA

      Článok 1
      Vymedzenie pojmov
      1.   Na účely tohto rozhodnutia:

                  a)

                  „dohoda“ je Dohoda o spolupráci a colnej únii medzi Európskym spoločenstvom a jeho členskými štátmi na jednej strane a Sanmarínskou republikou na strane druhej;

                  b)

                  „nariadenie“ je nariadenie (ES) č. 883/2004, platné v členských štátoch Európskej únie;

                  c)

                  „vykonávacie nariadenie“ je nariadenie (ES) č. 987/2009;

                  d)

                  „členský štát“ je členský štát Európskej únie;

                  e)

                  „pracovník“ je:

                              i)

                              na účely právnych predpisov členského štátu osoba vykonávajúca činnosť ako zamestnanec v zmysle článku 1 písm. a) nariadenia;

                              ii)

                              na účely právnych predpisov San Marína osoba vykonávajúca činnosť ako zamestnanec v zmysle sanmarínskych právnych predpisov;

                  f)

                  „rodinný príslušník“ je:

                              i)

                              na účely právnych predpisov členského štátu rodinný príslušník v zmysle článku 1 písm. i) nariadenia;

                              ii)

                              na účely právnych predpisov San Marína rodinný príslušník v zmysle sanmarínskych právnych predpisov;

                  g)

                  „právne predpisy“ sú:

                              i)

                              vo vzťahu k členským štátom právne predpisy v zmysle článku 1 písm. l) nariadenia platné pre dávky, na ktoré sa vzťahuje toto rozhodnutie;

                              ii)

                              vo vzťahu k San Marínu právne predpisy platné v San Maríne a týkajúce sa dávok, na ktoré sa vzťahuje toto rozhodnutie;

                  h)

                  „dávky“ sú:

                              i)

                              vo vzťahu k členským štátom dávky v zmysle článku 3 nariadenia;

                              ii)

                              vo vzťahu k San Marínu príslušné dávky uplatňované v San Maríne;

                  i)

                  „prenosné dávky“ sú:

                              i)

                              vo vzťahu k členským štátom:

                                          —

                                          starobné dôchodky,

                                          —

                                          pozostalostné dôchodky,

                                          —

                                          dôchodky v súvislosti s pracovnými úrazmi a chorobami z povolania,

                                          —

                                          invalidné dôchodky v súvislosti s pracovnými úrazmi a chorobami z povolania

                                    v zmysle nariadenia s výnimkou osobitných nepríspevkových peňažných dávok uvedených v prílohe X k nariadeniu;

                              ii)

                              vo vzťahu k San Marínu príslušné dávky stanovené podľa sanmarínskych právnych predpisov s výnimkou osobitných nepríspevkových peňažných dávok, ako sa stanovuje v prílohe I k tomuto rozhodnutiu.

            2.   Ostatné pojmy používané v tomto rozhodnutí majú význam, ktorý sa:

                  a)

                  vo vzťahu k členským štátom stanovuje v nariadení a vo vykonávacom nariadení;

                  b)

                  vo vzťahu k San Marínu stanovuje v príslušných právnych predpisoch platných v San Maríne.

            Článok 2
      Osoby, na ktoré sa toto rozhodnutie vzťahuje
      Toto rozhodnutie sa uplatňuje na:

                  a)

                  pracovníkov, ktorí sú sanmarínski štátni príslušníci a ktorí sú alebo boli legálne zamestnaní na území členského štátu alebo na ktorých sa vzťahujú alebo sa vzťahovali právne predpisy jedného alebo viacerých členských štátov, a na ich pozostalých;

                  b)

                  rodinných príslušníkov pracovníkov uvedených v písmene a) pod podmienkou, že títo rodinní príslušníci majú alebo mali spolu s dotknutým pracovníkom riadny pobyt v členskom štáte, kým je dotknutý pracovník v ňom zamestnaný;

                  c)

                  pracovníkov, ktorí sú štátnymi príslušníkmi členského štátu a ktorí sú alebo boli legálne zamestnaní na území San Marína a na ktorých sa vzťahujú alebo vzťahovali právne predpisy San Marína, a na ich pozostalých, a

                  d)

                  rodinných príslušníkov pracovníkov uvedených v písmene c) pod podmienkou, že títo rodinní príslušníci majú alebo mali spolu s dotknutým pracovníkom riadny pobyt v San Maríne počas doby, kým tam bol dotknutý pracovník zamestnaný.

            Článok 3
      Rovnosť zaobchádzania
      1.   S pracovníkmi, ktorí sú štátnymi príslušníkmi San Marína a ktorí sú legálne zamestnaní v členskom štáte a všetkými ich rodinnými príslušníkmi, ktorí tam majú spolu s nimi riadny pobyt, sa v porovnaní so štátnymi príslušníkmi členských štátov, v ktorých sú títo pracovníci zamestnaní, v súvislosti s dávkami v zmysle článku 1 ods. 1 písm. h) zaobchádza bez akejkoľvek diskriminácie na základe štátnej príslušnosti.
      2.   S pracovníkmi, ktorí sú štátnymi príslušníkmi členského štátu a sú legálne zamestnaní v San Maríne, a všetkými ich rodinnými príslušníkmi, ktorí tam majú spolu s nimi riadny pobyt, sa v porovnaní so štátnymi príslušníkmi San Marína v súvislosti s dávkami v zmysle článku 1 ods. 1 písm. h) zaobchádza bez akejkoľvek diskriminácie na základe štátnej príslušnosti.
      ČASŤ II

         VZŤAHY MEDZI ČLENSKÝMI ŠTÁTMI A SAN MARÍNOM

      Článok 4
      Upustenie od podmienok pobytu
      1.   Prenosné dávky v zmysle článku 1 ods. 1 písm. i), na ktoré majú nárok osoby uvedené v článku 2 písm. a) a c), nepodliehajú žiadnemu zníženiu, úprave, pozastaveniu, odňatiu alebo konfiškácii na základe skutočnosti, že príjemca má pobyt:

                  i)

                  na účely dávky podľa právnych predpisov členského štátu na území San Marína alebo

                  ii)

                  na účely dávky podľa právnych predpisov San Marína na území členského štátu.

            2.   Rodinní príslušníci pracovníka uvedení v článku 2 písm. b) majú nárok na prenosné dávky v zmysle článku 1 ods. 1 písm. i) bodu i) rovnakým spôsobom ako rodinní príslušníci pracovníka, ktorý je štátnym príslušníkom dotknutého členského štátu, ak títo rodinní príslušníci majú pobyt na území San Marína.
      3.   Rodinní príslušníci pracovníka uvedení v článku 2 písm. d) majú nárok na prenosné dávky v zmysle článku 1 ods. 1 písm. i) bodu ii) rovnakým spôsobom ako rodinní príslušníci pracovníka, ktorý je štátnym príslušníkom San Marína, ak títo rodinní príslušníci majú pobyt na území členského štátu.
      ČASŤ III

         RÔZNE USTANOVENIA

      Článok 5
      Spolupráca
      1.   Členské štáty a San Maríno si navzájom oznamujú všetky informácie týkajúce sa zmien v ich právnych predpisoch, ktoré môžu mať vplyv na vykonávanie tohto rozhodnutia.
      2.   Na účely tohto rozhodnutia si orgány a inštitúcie členských štátov a San Marína poskytujú svoje dobré služby a konajú tak, akoby vykonávali svoje vlastné právne predpisy. Administratívna pomoc poskytnutá uvedenými orgánmi a inštitúciami je spravidla bezplatná. Príslušné orgány členských štátov a San Marína sa však môžu dohodnúť na náhrade určitých výdavkov.
      3.   Orgány a inštitúcie členských štátov a San Marína môžu na účely tohto rozhodnutia priamo komunikovať medzi sebou a so zainteresovanými osobami alebo ich zástupcami.
      4.   Inštitúcie a osoby, na ktoré sa vzťahuje toto rozhodnutie, majú povinnosť vzájomne sa informovať a spolupracovať v záujme zabezpečenia správneho vykonávania tohto rozhodnutia.
      5.   Osoby, na ktoré sa vzťahuje toto rozhodnutie, musia čo najskôr informovať inštitúcie príslušného členského štátu alebo San Marína, ak je príslušným štátom San Maríno, a členského štátu pobytu alebo San Marína, ak je štátom pobytu San Maríno, o všetkých zmenách v ich osobnej alebo rodinnej situácii, ktoré ovplyvňujú ich nárok na dávky podľa tohto rozhodnutia.
      6.   Nedodržanie povinnosti informovať, ktorá sa uvádza v odseku 5, môže mať za následok uplatnenie primeraných opatrení v súlade s vnútroštátnym právom. Tieto opatrenia sú však rovnocenné opatreniam uplatniteľným na podobné situácie podľa vnútroštátneho práva a žiadateľom neznemožňujú ani v praxi nadmerne nesťažujú uplatňovanie práv, ktoré sa im udeľujú v tomto rozhodnutí.
      7.   Členské štáty a San Maríno môžu vo vnútroštátnych predpisoch stanoviť podmienky overenia nároku na dávky, aby sa zohľadnila skutočnosť, že príjemcovia majú krátkodobý alebo dlhodobý pobyt mimo územia štátu, v ktorom sa nachádza dlžnícka inštitúcia. Takéto ustanovenia musia byť primerané, nesmú diskriminovať na základe štátnej príslušnosti a musia byť v súlade so zásadami stanovenými v tomto rozhodnutí. Takéto ustanovenia sa oznámia Výboru pre spoluprácu.
      Článok 6
      Správne kontroly a lekárske vyšetrenia
      1.   Tento článok sa uplatňuje na osoby uvedené v článku 2 poberajúce prenosné dávky v zmysle článku 1 ods. l písm. i), ako aj na inštitúcie poverené vykonávaním tohto rozhodnutia.
      2.   Ak má poberateľ dávok alebo žiadateľ o dávky, alebo jeho rodinný príslušník krátkodobý alebo dlhodobý pobyt na území členského štátu a dlžnícka inštitúcia sa nachádza v San Maríne, alebo ak má príjemca dávok alebo žiadateľ o dávky, alebo jeho rodinný príslušník krátkodobý alebo dlhodobý pobyt na území San Marína a dlžnícka inštitúcia sa nachádza v členskom štáte, lekárske vyšetrenie vykoná na žiadosť dlžníckej inštitúcie inštitúcia miesta, kde má príjemca krátkodobý alebo dlhodobý pobyt, v súlade s postupmi stanovenými v právnych predpisoch uplatňovaných touto inštitúciou.
      Dlžnícka inštitúcia podľa potreby informuje inštitúciu miesta krátkodobého alebo dlhodobého pobytu o všetkých zvláštnych požiadavkách, ktoré sa musia splniť a o požadovaných prvkoch lekárskeho vyšetrenia.
      Inštitúcia miesta krátkodobého alebo dlhodobého pobytu zašle správu dlžníckej inštitúcii, ktorá požiadala o lekárske vyšetrenie.
      Dlžnícka inštitúcia si vyhradzuje právo na vyšetrenie príjemcu lekárom podľa svojho vlastného výberu, buď na území, kde má poberateľ dávky alebo žiadateľ o dávku krátkodobý alebo dlhodobý pobyt alebo v krajine, kde sa nachádza dlžnícka inštitúcia. Príjemca však môže byť požiadaný, aby sa vrátil do štátu dlžníckej inštitúcie len vtedy, ak môže uskutočniť túto cestu bez ujmy pre svoje zdravie a ak jeho náklady na cestu a ubytovanie uhradí dlžnícka inštitúcia.
      3.   Ak má poberateľ dávok alebo žiadateľ o dávky, alebo jeho rodinný príslušník krátkodobý alebo dlhodobý pobyt na území členského štátu a dlžnícka inštitúcia sa nachádza v San Maríne, alebo ak má poberateľ dávok alebo žiadateľ o dávky, alebo jeho rodinný príslušník krátkodobý alebo dlhodobý pobyt na území San Marína a dlžnícka inštitúcia sa nachádza v členskom štáte, správnu kontrolu vykoná na žiadosť dlžníckej inštitúcie inštitúcia miesta, kde má príjemca krátkodobý alebo dlhodobý pobyt.
      Inštitúcia miesta krátkodobého alebo dlhodobého pobytu zašle správu dlžníckej inštitúcii, ktorá požiadala o správnu kontrolu.
      Dlžnícka inštitúcia si vyhradzuje právo preskúmať situáciu príjemcu prostredníctvom odborníka podľa jej vlastného výberu. Príjemca však môže byť požiadaný, aby sa vrátil do štátu dlžníckej inštitúcie len vtedy, ak môže uskutočniť túto cestu bez ujmy pre svoje zdravie a ak jeho náklady na cestu a ubytovanie uhradí dlžnícka inštitúcia.
      4.   Jeden alebo viac členských štátov a San Maríno sa môžu dohodnúť na ďalších správnych opatreniach, pričom o tom informujú Výbor pre spoluprácu.
      5.   Odchylne od zásady bezplatnej vzájomnej administratívnej pomoci stanovenej v článku 5 ods. 2 tohto rozhodnutia platí, že skutočnú sumu výdavkov na kontroly uvedené v odsekoch 2 a 3 tohto článku nahrádza inštitúcii, ktorá bola požiadaná o ich vykonanie, dlžnícka inštitúcia, ktorá o vykonanie kontrol požiadala.
      Článok 7
      Uplatňovanie článku 24 dohody
      Článok 24 dohody sa uplatňuje v prípade, ak sa niektorá zo strán domnieva, že druhá strana nesplnila svoje povinnosti stanovené v článkoch 5 a 6.
      Článok 8
      Osobitné ustanovenia na uplatňovanie právnych predpisov San Marína
      Výbor pre spoluprácu môže podľa potreby stanoviť v prílohe II k tomuto rozhodnutiu osobitné ustanovenia pre uplatňovanie právnych predpisov San Marína.
      Článok 9
      Správne postupy obsiahnuté v existujúcich dvojstranných dohodách
      Správne postupy stanovené v existujúcich dvojstranných dohodách medzi členským štátom a San Marínom sa môžu naďalej uplatňovať pod podmienkou, že nemajú nepriaznivý vplyv na práva a povinnosti dotknutých osôb stanovené týmto rozhodnutím.
      Článok 10
      Dohody, ktorými sa dopĺňajú správne postupy na vykonávanie tohto rozhodnutia
      Jeden alebo viac členských štátov a San Maríno môžu uzatvoriť dohody, ktorých cieľom je doplniť správne postupy na vykonávanie tohto rozhodnutia, najmä pokiaľ ide o predchádzanie podvodom a chybám a boj proti nim.
      ČASŤ IV

         PRECHODNÉ A ZÁVEREČNÉ USTANOVENIA

      Článok 11
      Prechodné ustanovenia
      1.   Podľa tohto rozhodnutia nevznikajú žiadne nároky za obdobie predo dňom nadobudnutia účinnosti tohto rozhodnutia.
      2.   S výhradou odseku 1 sa nadobúda nárok podľa tohto rozhodnutia, a to aj vtedy, keď sa týka poistnej udalosti, ku ktorej došlo pred dátumom nadobudnutia účinnosti tohto rozhodnutia.
      3.   Každá dávka, ktorá nebola poskytnutá, alebo ktorej výplata bola pozastavená z dôvodu štátnej príslušnosti alebo miesta pobytu dotknutej osoby, sa na žiadosť tejto osoby poskytne alebo obnoví s účinnosťou od dátumu nadobudnutia účinnosti tohto rozhodnutia pod podmienkou, že nároky, na základe ktorých sa dávky predtým poskytovali, neboli vyrovnané paušálnou platbou.
      4.   Ak sa žiadosť uvedená v odseku 3 predloží do dvoch rokov od uvedeného dňa, nároky získané v súlade s týmto rozhodnutím sú účinné odo dňa nadobudnutia účinnosti tohto rozhodnutia a voči dotknutým osobám sa nesmú uplatniť právne predpisy ktoréhokoľvek členského štátu alebo San Marína súvisiace s prepadnutím alebo obmedzením nárokov.
      5.   Ak sa žiadosť uvedená v odseku 3 predloží po uplynutí dvojročnej lehoty uvedenej v odseku 4, nároky, ktoré nezanikli alebo neboli premlčané, sú účinné od dátumu predloženia žiadosti, pokiaľ sa neuplatňujú výhodnejšie ustanovenia podľa právnych predpisov ktoréhokoľvek členského štátu alebo San Marína.
      Článok 12
      Prílohy k tomuto rozhodnutiu
      1.   Prílohy k tomuto rozhodnutiu tvoria jeho neoddeliteľnú súčasť.
      2.   Na žiadosť San Marína alebo Európskej únie možno prílohy zmeniť rozhodnutím Výboru pre spoluprácu.
      Článok 13
      Nadobudnutie účinnosti
      Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

         V

               Za Výbor pre spoluprácu

               predseda

         (1)  Ú. v. ES L 84, 28.3.2002, s. 43.

         (2)  Ú. v. EÚ L 344, 29.12.2010, s. 1.

         (3)  Ú. v. EÚ L 166, 30.4.2004, s. 1.

         (4)  Ú. v. EÚ L 284, 30.10.2009, s. 1.

         PRÍLOHA I

            ZOZNAM SANMARÍNSKYCH OSOBITNÝCH NEPRÍSPEVKOVÝCH PEŇAŽNÝCH DÁVOK

         PRÍLOHA II

            OSOBITNÉ USTANOVENIA NA ÚČELY UPLATŇOVANIA PRÁVNYCH PREDPISOV SAN MARÍNA


title: 2011/189/EÚ: Rozhodnutie Rady z  24. júna 2010 o podpise v mene Európskej únie Dohovoru o ochrane a riadení rybolovných zdrojov na otvorenom mori v južnom Tichom oceáne

text:
               29.3.2011

               SK

               Úradný vestník Európskej únie

               L 81/1

         ROZHODNUTIE RADY
   z 24. júna 2010
   o podpise v mene Európskej únie Dohovoru o ochrane a riadení rybolovných zdrojov na otvorenom mori v južnom Tichom oceáne
   (2011/189/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 43 ods. 2 v spojení s článkom 218 ods. 5,
   so zreteľom na návrh Európskej komisie,
   keďže:

               (1)

               Únia je oprávnená prijímať opatrenia na ochranu morských biologických zdrojov v rámci spoločnej politiky v oblasti rybného hospodárstva a uzavierať dohody s tretími krajinami a medzinárodnými organizáciami.

               (2)

               Podľa rozhodnutia Rady 98/392/ES (1) je Únia zmluvnou stranou Dohovoru Organizácie Spojených národov o morskom práve z 10. decembra 1982, podľa ktorého sú všetci členovia medzinárodného spoločenstva povinní spolupracovať pri ochrane a riadení biologických zdrojov mora.

               (3)

               Podľa rozhodnutia Rady 98/414/ES (2) je Únia zmluvnou stranou Dohody o uplatňovaní ustanovení Dohovoru Organizácie Spojených národov o morskom práve z 10. decembra 1982 o ochrane a využívaní obsádok rýb vyskytujúcich sa v oblastiach podliehajúcich jurisdikcii rôznych štátov a rýb migrujúcich na veľké vzdialenosti.

               (4)

               Rada 17. apríla 2007 poverila Komisiu, aby dojednala v mene Spoločenstva Dohovor o regionálnej organizácii pre riadenie rybného hospodárstva (RFMO) v južnom Tichom oceáne pre rybolovné zdroje, ktoré ešte nie sú zahrnuté do pôsobnosti existujúcej RFMO.

               (5)

               Rokovania sa úspešne ukončili 14. novembra 2009 v Aucklande na Novom Zélande prijatím návrhu Dohovoru o ochrane a riadení rybolovných zdrojov na otvorenom mori v južnom Tichom oceáne (ďalej len „dohovor“), ktorý je podľa jeho článku 36 ods. 1 otvorený na podpis počas obdobia 12 mesiacov od 1. februára 2010.

               (6)

               Cieľom tohto dohovoru je prostredníctvom jeho účinného vykonávania zabezpečiť dlhodobú ochranu a udržateľné využívanie rybolovných zdrojov v oblasti, na ktorú sa dohovor vzťahuje.

               (7)

               Plavidlá, ktoré sa plavia pod vlajkami členských štátov Únie, lovia zdroje v oblasti dohovoru je v záujme Únie, aby pri vykonávaní dohovoru zohrávala účinnú úlohu.

               (8)

               Dohovor by sa mal podpísať,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpísanie Dohovoru o ochrane a riadení rybolovných zdrojov na otvorenom mori v južnom Tichom oceáne (ďalej len „dohovor“) s výhradou jeho uzavretia (3).
   Článok 2
   Predseda Rady sa týmto poveruje určiť osobu(-y) splnomocnenú(-é) podpísať dohovor v mene Únie s výhradou jeho uzavretia.
   Článok 3
   Toto rozhodnutie nadobúda účinnosť dňom jeho prijatia.

      V Luxemburgu 24. júna 2010

            Za Radu

            predseda

         J. BLANCO LÓPEZ

      (1)  Ú. v. ES L 179, 23.6.1998, s. 1.

      (2)  Ú. v. ES L 189, 3.7.1998, s. 14.

      (3)  Text dohovoru sa uverejní spoločne s rozhodnutím o jeho uzavretí.


title: Rozhodnutie č. A3 zo 17. decembra 2009 týkajúce sa sčítania neprerušených dôb vyslania dosiahnutých podľa nariadenía Rady (EHS) č. 1408/71 a nariadenia Európskeho parlamentu a Rady (ES) č. 883/2004  (Text s významom pre EHP )a dohodu medzi ES a Švajčiarskom

text:
               8.6.2010

               SK

               Úradný vestník Európskej únie

               C 149/3

         ROZHODNUTIE č. A3
   zo 17. decembra 2009
   týkajúce sa sčítania neprerušených dôb vyslania dosiahnutých podľa nariadenía Rady (EHS) č. 1408/71 a nariadenia Európskeho parlamentu a Rady (ES) č. 883/2004
   (Text s významom pre EHP a dohodu medzi ES a Švajčiarskom)
   2010/C 149/04
   SPRÁVNA KOMISIA PRE KOORDINÁCIU SYSTÉMOV SOCIÁLNEHO ZABEZPEČENIA,
   so zreteľom na článok 72 písm. a) nariadenia Európskeho parlamentu a Rady (ES) č. 883/2004 z 29. apríla 2004 o koordinácii systémov sociálneho zabezpečenia (1), na základe ktorého je Správna komisia zodpovedná za riešenie všetkých správnych otázok alebo otázok výkladu vyplývajúcich z ustanovení nariadenia (ES) č. 883/2004 a nariadenia Európskeho parlamentu a Rady (ES) č. 987/2009 (2),
   so zreteľom na článok 12 nariadenia (ES) č. 883/2004,
   so zreteľom na články 5 a 14 až 21 nariadenia (ES) č. 987/2009,
   keďže:

               (1)

               Na účely tohto rozhodnutia „vyslanie“ znamená každú dobu, ktorú dosiahli zamestnané alebo samostatne zárobkovo činné osoby a počas ktorej osoba vykonáva svoju činnosť v inom členskom štáte než je príslušný členský štát v súlade s ustanoveniami článku 14 ods. 1, článku 14a ods. 1, článku 14b ods. 1 alebo článku 14b ods. 2 nariadenia Rady (EHS) č. 1408/71 (3) a článku 12 ods. 1 alebo článku 12 ods. 2 nariadenia (EHS) č. 883/2004.

               (2)

               Cieľom ustanovení článku 12 nariadenia (ES) č. 883/2004, ktoré stanovujú výnimku zo všeobecného pravidla stanovenú v článku 11 ods. 3 písm. a) uvedeného nariadenia, je najmä umožniť slobodu poskytovania služieb v prospech zamestnávateľov, ktorí vysielajú pracovníkov do členských štátov iných, než v ktorých sú zriadení, ako aj slobodu pracovníkov presťahovať sa do iných členských štátov. Cieľom týchto ustanovení je aj prekonať prekážky, ktoré by mohli brániť voľnému pohybu pracovníkov a podporiť vzájomné hospodárske prenikanie, pričom sa predíde administratívnym komplikáciám, najmä pokiaľ ide o pracovníkov a podniky.

               (3)

               Rozhodujúcimi podmienkami pre uplatňovanie článku 12 ods. 1 uvedeného nariadenia sú existencia priameho vzťahu medzi zamestnávateľom a pracovníkom, ktorého zamestnáva, a existencia väzieb medzi zamestnávateľom a členským štátom, v ktorom je zriadený. Rozhodujúcou podmienkou pre uplatňovanie článku 12 ods. 2 uvedeného nariadenia je zvyčajný výkon podobnej činnosti v členskom štáte, v ktorom je osoba zriadená.

               (4)

               Podľa nariadenia (EHS) č. 1408/71 očakávané trvanie vyslania nesmie presiahnuť 12 mesiacov, s predĺžením v prípade nepredvídateľných okolností o ďalších 12 mesiacov. Podľa nariadenia (ES) č. 883/2004 očakávané trvanie vyslania nesmie celkovo presiahnuť 24 mesiacov.

               (5)

               Každé predĺženie neprerušenej doby vyslania nad rámec maximálneho trvania stanoveného v nariadeniach vyžaduje dohodu podľa článku 17 nariadenia (EHS) č. 1408/71 alebo článku 16 nariadenia (ES) č. 883/2004.

               (6)

               Nariadenie (ES) č. 883/2004 neobsahuje žiadne explicitné prechodné ustanovenie o sčítaní dôb vyslania dosiahnutých podľa nariadení (EHS) č. 1408/71 a (ES) č. 883/2004. Úmyslom zákonodarcu bolo predĺžiť maximálnu možnú očakávanú dobu vyslania z 12 mesiacov na 24 mesiacov. Postupy a iné podmienky vyslania sa v podstatnej miere nezmenili.

               (7)

               Vzhľadom na právnu kontinuitu medzi starým a novým nariadením a s cieľom zabezpečiť jednotné uplatňovanie pravidiel vyslania počas prechodného obdobia medzi nariadeniami (EHS) č. 1408/71 a (ES) č. 883/2004,
               konajúc v súlade s podmienkami stanovenými v článku 71 ods. 2 nariadenia (ES) č. 883/2004,

         ROZHODLA TAKTO:

               1.

               Pri výpočte neprerušenej doby vyslania v rámci uplatňovania nariadenia (ES) č. 883/2004 sa berú do úvahy všetky doby vyslania dosiahnuté podľa nariadenia (EHS) č. 1408/71, takže celková doba neprerušeného vyslania dosiahnutá v rámci uplatňovania oboch nariadení nesmie presiahnuť 24 mesiacov.

               2.

               Toto rozhodnutie sa uverejní v Úradnom vestníku Európskej únie. Uplatňuje sa od dátumu nadobudnutia účinnosti nariadenia (ES) č. 987/2009.

            Predsedníčka správnej komisie

         Lena MALMBERG

      (1)  Ú. v. EÚ L 166, 30.4.2004, s. 1.

      (2)  Ú. v. EÚ L 284, 30.10.2009, s. 1.

      (3)  Ú. v. ES L 149, 5.7.1971, s. 2.


title: 2011/597/EÚ: Rozhodnutie Európskeho parlamentu z  10. mája 2011 o účtovnej závierke Zásobovacej agentúry Euratomu za rozpočtový rok 2009

text:
               27.9.2011

               SK

               Úradný vestník Európskej únie

               L 250/209

         ROZHODNUTIE EURÓPSKEHO PARLAMENTU
   z 10. mája 2011
   o účtovnej závierke Zásobovacej agentúry Euratomu za rozpočtový rok 2009
   (2011/597/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Zásobovacej agentúry Euratomu za rozpočtový rok 2009,

               —

               so zreteľom na správu Dvora audítorov o overení ročnej účtovnej závierky Zásobovacej agentúry Euratomu za rozpočtový rok 2009 spolu s odpoveďami agentúry (1),

               —

               so zreteľom na odporúčanie Rady z 15. februára 2011 (05892/2011 – C7-0052/2011),

               —

               so zreteľom na článok 276 Zmluvy o ES a článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na rozhodnutie Rady 2008/114/ES, Euratom z 12. februára 2008. ktorým sa ustanovuje štatút Zásobovacej agentúry Euratomu (3), a najmä na jeho článok 8,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu (A7-0144/2011),

               1.

               schvaľuje účtovnú závierku Zásobovacej agentúry Euratomu za rozpočtový rok 2009;

               2.

               poveruje svojho predsedu, aby postúpil toto rozhodnutie generálnemu riaditeľovi Zásobovacej agentúry Euratomu, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Jerzy BUZEK

            Generálny tajomník

         Klaus WELLE

      (1)  Ú. v. EÚ C 338, 14.12.2010, s. 6.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 41, 15.2.2008, s. 15.

      (4)  Ú. v. ES L 357, 31.12.2002, s. 72.


title: 2010/222/: Rozhodnutie Komisie z  19. apríla 2010 o pristúpení Európskej komisie ku Globálnemu partnerstvu v oblasti bioenergie

text:
               20.4.2010

               SK

               Úradný vestník Európskej únie

               L 98/12

         ROZHODNUTIE KOMISIE
   z 19. apríla 2010
   o pristúpení Európskej komisie ku Globálnemu partnerstvu v oblasti bioenergie
   (2010/222/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   keďže:

               (1)

               Európska únia stanovila v sektore energetiky ciele zamerané na zvýšenie bezpečnosti dodávok a zníženie emisií skleníkových plynov z využívania energie prostredníctvom rozšíreného využívania energie z obnoviteľných zdrojov. Bioenergia predstavuje dôležitú súčasť stratégie v oblasti energie z obnoviteľných zdrojov. V Únii prebieha udržateľná výroba biomasy a prijali sa kritériá udržateľnosti pre biopalivá a biokvapaliny.

               (2)

               Komisia sa v rámci svojej spolupráce s medzinárodnými partnermi, a to aj v rozvojových krajinách, aktívne zúčastňuje na dialógoch o energii a na iných formách spolupráce pri riešení otázok týkajúcich sa energie. Výhody bioenergie sa v plnej miere prejavia až vtedy, keď aj ostatné krajiny príjmu stratégie v tejto oblasti a budú ich udržateľným spôsobom vykonávať. Udržateľná výroba energie by sa mohla významne zrýchliť zavedením príslušných medzinárodných rámcov.

               (3)

               V akčnom pláne z Gleneagles z roku 2005 krajiny G8 schválili vytvorenie Globálneho partnerstva v oblasti bioenergie na podporu širšieho, nákladovo efektívneho využívania biomasy a biopalív, a to najmä v rozvojových krajinách. Globálne partnerstvo v oblasti bioenergie iniciovalo vytvorenie pracovných skupín zameraných na metódy týkajúce sa skleníkových plynov a na udržateľnosť so zreteľom na podporovanie bioenergie udržateľným spôsobom.

               (4)

               Predseda Globálneho partnerstva v oblasti bioenergie poslal 12. apríla 2007 predsedovi Barrosovi pozvanie, aby Komisia pristúpila ku Globálnemu partnerstvu v oblasti bioenergie, a následne toto pozvanie zopakoval.

               (5)

               Pristúpením ku Globálnemu partnerstvu v oblasti bioenergie bude môcť Komisia lepšie koordinovať svoje príslušné medzinárodné činnosti týkajúce sa bioenergie a s ňou súvisiacich otázok udržateľnosti.

               (6)

               Globálne partnerstvo v oblasti bioenergie je financované z členských príspevkov. Tieto príspevky sú dobrovoľné a rozhodnutie o pristúpení nezaväzuje Komisiu, aby finančne prispievala do spoločných rozpočtov,

         PRIJALA TOTO ROZHODNUTIE:
   Článok 1
   Európska komisia (ďalej len „Komisia“) pristupuje ako partner ku Globálnemu partnerstvu v oblasti bioenergie.
   Článok 2
   Komisár pre energetiku, alebo jeho určený zástupca, je oprávnený v mene Komisie podpísať referenčný rámec Globálneho partnerstva v oblasti bioenergie.

      V Bruseli 19. apríla 2010

            Za Komisiu

         Günther OETTINGER

            člen Komisie


title: Rozhodnutie Rady (SZBP) 2015/1141 z 13. júla 2015, ktorým sa mení rozhodnutie 2012/392/SZBP o misii Európskej únie v rámci SBOP v Nigeri (EUCAP Sahel Niger)

text:
               14.7.2015

               SK

               Úradný vestník Európskej únie

               L 185/18

         ROZHODNUTIE RADY (SZBP) 2015/1141
   z 13. júla 2015,
   ktorým sa mení rozhodnutie 2012/392/SZBP o misii Európskej únie v rámci SBOP v Nigeri (EUCAP Sahel Niger)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28, článok 42 ods. 4 a článok 43 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 16. júla 2012 prijala rozhodnutie 2012/392/SZBP (1).

               (2)

               Rada 22. júla 2014 prijala rozhodnutie 2014/482/SZBP (2), ktorým sa predĺžilo uplatňovanie rozhodnutia 2012/392/SZBP do 15. júla 2016 a ustanovila referenčná suma do 15. júla 2015.

               (3)

               Európska rada sa 23. apríla 2015 zaviazala posilniť prítomnosť Únie na mori, predchádzať nelegálnym migračným tokom a zvýšiť vnútornú solidaritu a zodpovednosť. Zaviazala sa zvýšiť podporu medzi inými Nigeru na monitorovanie a kontrolu pozemných hraníc a ciest, pričom bude vychádzať zo súčasných operácií SBOP v tomto regióne. Po strategickom preskúmaní v polovici trvania sa Politický a bezpečnostný výbor 13. mája 2015 dohodol na novom smere činnosti, v ktorom sa bude kombinovať pôsobenie v Niamey so stálou prítomnosťou v meste Agadez.

               (4)

               Rozhodnutie 2012/392/SZBP by sa malo zmeniť tak, aby sa obdobie, na ktoré sa vzťahuje referenčná suma, predĺžilo do 15. júla 2016. Táto referenčná suma sa upraví do troch mesiacov po prijatí tohto rozhodnutia po ďalšom operačnom plánovaní, ktoré sa bude týkať duálneho prístupu, v ktorom sa kombinuje posilnené pôsobenie v Niamey so stálou prítomnosťou v Agadez.

               (5)

               Misia EUCAP Sahel Niger sa uskutoční v situácii, ktorá sa môže zhoršiť a mohla by brániť dosiahnutiu cieľov vonkajšej činnosti Únie uvedených v článku 21 Zmluvy o Európskej únii,

         PRIJALA TOTO ROZHODNUTIE:
   Článok 1
   Rozhodnutie 2012/392/SZBP sa mení takto:

               1.

               V článku 13 sa odsek 1 nahrádza takto:
               „1.   Referenčná suma určená na pokrytie výdavkov spojených s misiou EUCAP Sahel Niger na obdobie od 16. júla 2012 do 31. októbra 2013 je 8 700 000 EUR.
               Referenčná suma určená na pokrytie výdavkov spojených s misiou EUCAP Sahel Niger na obdobie od 1. novembra 2013 do 15. júla 2014 je 6 500 000 EUR.
               Referenčná suma určená na pokrytie výdavkov spojených s misiou EUCAP Sahel Niger na obdobie od 16. júla 2014 do 15. júla 2015 je 9 155 000 EUR.
               Referenčná suma určená na pokrytie výdavkov spojených s misiou EUCAP Sahel Niger na obdobie od 16. júla 2015 do 15. júla 2016 je 9 800 000EUR.“.

               2.

               Článok 13a sa nahrádza takto:
               „Článok 13a
               Projektová skupina
               1.   Misia EUCAP Sahel Niger má projektovú skupinu na určovanie a vykonávanie projektov, ktoré sú v súlade s cieľmi misie a pomáhajú pri plnení jej mandátu. Misia EUCAP Sahel Niger podľa potreby uľahčuje projekty, ktoré na vlastnú zodpovednosť vykonávajú členské štáty a tretie štáty v oblastiach súvisiacich s mandátom misie EUCAP Sahel Niger a na podporu jej cieľov, a poskytuje v tejto súvislosti poradenstvo.
               2.   S výhradou odseku 3 je misia EUCAP Sahel Niger oprávnená použiť finančné príspevky z EÚ a členských štátov alebo tretích štátov na vykonávanie určených projektov, ktoré konzistentne dopĺňajú ostatné činnosti misie EUCAP Sahel Niger, ak projekty:

                           a)

                           sú uvedené vo finančnom výkaze k tomuto rozhodnutiu; alebo

                           b)

                           sa do tohto finančného výkazu zahrnú v priebehu plnenia mandátu misie prostredníctvom úpravy na žiadosť veliteľa misie.

                     Po tom, ako Komisia alebo uvedené členské štáty formálne navrhnú, aby ich finančné prostriedky spravovala misia EUCAP Sahel Niger, táto misia uzavrie s Komisiou alebo týmito štátmi dohodu, ktorá zahŕňa najmä osobitné postupy, pokiaľ ide o reakciu na akúkoľvek sťažnosť tretích strán týkajúcu sa škôd vzniknutých v dôsledku konania misie EUCAP Sahel Niger alebo opomenutia z jej strany pri využívaní finančných prostriedkov, ktoré tieto štáty poskytli. Prispievajúce členské štáty nesmú v žiadnom prípade brať Úniu alebo VP na zodpovednosť za konanie misie EUCAP Sahel Niger alebo opomenutie z jej strany pri využívaní finančných prostriedkov, ktoré tieto štáty poskytli.
               3.   Finančné príspevky EÚ alebo tretích štátov na projektovú skupinu podliehajú súhlasu PBV.“

         Článok 2
   Toto rozhodnutie nadobúda účinnosť dňom jeho prijatia.
   Uplatňuje sa od 16. júla 2015.

      V Bruseli 13. júla 2015

            Za Radu

            predseda

         F. ETGEN

      (1)  Rozhodnutie Rady 2012/392/SZBP zo 16. júla 2012 o misii Európskej únie v rámci SBOP v Nigeri (EUCAP Sahel Niger) (Ú. v. EÚ L 187, 17.7.2012, s. 48).

      (2)  Rozhodnutie Rady 2014/482/SZBP z 22. júla 2014, ktorým sa mení rozhodnutie 2012/392/SZBP o misii Európskej únie v rámci SBOP v Nigeri (EUCAP Sahel Niger) (Ú. v. EÚ L 217, 23.7.2014, s. 31).


C 287 E/158          SK                                Úradný vestník Európskej únie                                                 24.11.2006

Streda, 18. januára 2006

              P6_TA(2006)0011

              Vyšetrovací výbor vo veci krízy spoločnosti Equitable Life Assurance Society

              Rozhodnutie Európskeho parlamentu o zriadení vyšetrovacieho výboru vo veci krízy spoločnosti
                                           Equitable Life Assurance Society

              Európsky parlament,

              — so zreteľom na článok 193 Zmluvy o ES,

              — so zreteľom na rozhodnutie Európskeho parlamentu, Rady a Komisie 95/167/ES, Euratom, ESUO
                z 19. apríla 1995 o podrobných ustanoveniach upravujúcich výkon vyšetrovacích právomocí Európ-
                skeho parlamentu (1),

              — so zreteľom na článok 176 rokovacieho poriadku,

              — so zreteľom na žiadosť 213 poslancov Európskeho parlamentu,

              — so zreteľom na rozhodnutie konferencie predsedov zo 14. decembra 2005, v ktorom v zásade súhlasila
                so zriadením vyšetrovacieho výboru, ktorý by sa zaoberal tvrdeniami uvedenými v petícii 0611/2004
                Arthura Whitea (Brit) a 0029/2005 Paula Braithwaitea (Brit) v mene Equitable Members' Action Group
                a v ďalších petíciách v tej istej veci, ktoré predložili nemeckí a írski navrhovatelia, ktoré sa všetky týkali
                spoločnosti Equitable Life Assurance Society,

              1. rozhodol o zriadení vyšetrovacieho výboru na vyšetrenie možného porušenia alebo nesprávneho úrad-
              ného postupu pri uplatňovaní práva Spoločenstva v súvislosti s krízou spoločnosti Equitable Life Assurance
              Society bez toho, aby tým boli dotknuté právomoci vnútroštátnych súdov a súdov Spoločenstva;

              2.   rozhodol, že vyšetrovací výbor:

              — vyšetrí možné porušenie alebo nesprávny úradný postup pri uplatňovaní smernice 92/96/EHS (2), ktorá
                je v súčasnosti kodifikovaná smernicou 2002/83/ES (3), príslušnými orgánmi Spojeného kráľovstva
                v súvislosti so spoločnosťou Equitable Life Assurance Society, najmä pokiaľ ide o regulačný režim
                a monitorovanie finančnej sily poisťovní vrátane ich stavu solventnosti, stanovenie primeraných tech-
                nických rezerv a ich pokrytie zodpovedajúcimi aktívami;

              — v tejto súvislosti posúdi, či si Komisia riadne splnila svoju povinnosť monitorovať správnu a včasnú
                transpozíciu práva Spoločenstva a zistí, či ku vzniku tejto situácie neprispeli určité systémové
                nedostatky;

              — posúdi tvrdenia, podľa ktorých regulačné orgány Spojeného kráľovstva počas mnohých rokov
                (prinajmenšom od roku 1989) nezabezpečovali ochranu poistencov prostredníctvom vykonávania prís-
                neho dohľadu nad účtovnými postupmi a tvorbou rezerv a nad finančnou situáciou Equitable Life Assu-
                rance Society;

              (1) Ú. v. ES L 113, 19.5.1995, s. 1.
              (2) Smernica Rady 92/96/EHS z 10. novembra 1992 o koordinácii zákonov, iných právnych predpisov a správnych
                  opatrení vzťahujúcich sa na priame životné poistenie, a ktorou sa menia a dopĺňajú smernice 79/267/EHS
                  a 90/619/EHS (tretia smernica o životnom poistení) (Ú. v. ES L 360, 9.12.1992, s. 1).
              (3) Smernica Európskeho parlamentu a Rady 2002/83/ES z 5. novembra 2002 o životnom poistení (Ú. v. ES L 345,
                  19.12.2002, s. 1). Smernica naposledy zmenená a doplnená smernicou 2005/68/ES (Ú. v. EÚ L 323, 9.12.2005, s. 1).
 ---pagebreak--- 24.11.2006          SK                             Úradný vestník Európskej únie                                        C 287 E/159

                                                                                Streda, 18. januára 2006

             — posúdi stav, v ktorom sa nachádzajú sťažnosti európskych občanov, ktorí nie sú občanmi Spojeného
               kráľovstva, a primeranosť opravných prostriedkov, ktoré umožňujú právne predpisy Spojeného kráľov-
               stva a/alebo EÚ poistencom z ostatných členských štátov;

             — vypracuje návrhy, ktoré v tejto veci považuje za potrebné;

             3. rozhodol, že vyšetrovací výbor predloží Európskemu parlamentu predbežnú správu do 4 mesiacov od
             zahájenia svojej činnosti, aby mohol do 12 mesiacov od prijatia tohto rozhodnutia predložiť Európskemu
             parlamentu svoju záverečnú správu;

             4.   rozhodol, že vyšetrovací výbor bude zložený z 22 poslancov Európskeho parlamentu.

             P6_TA(2006)0012

             Dočasný výbor pre mimoriadne umiestňovanie

             Rozhodnutie Európskeho parlamentu o zriadení dočasného výboru vo veci údajného využívania
              európskych krajín prostredníctvom CIA na účely prepravy a nezákonného zadržiavania väzňov

             Európsky parlament,

             — so zreteľom na oddanosť Európskej únie zásadám slobody, demokracie a dodržiavania ľudských práv
               a základných slobôd a zásad právneho štátu, ako je uvedené v preambule Zmluvy o Európskej únii,
               a najmä v jej článkoch 6 a 7,

             — vzhľadom na to, že ochrana základných práv je podľa judikatúry Súdneho dvora Európskych spoločen-
               stiev tiež súčasťou ústavného poriadku Spoločenstva,

             — vzhľadom na to, že ochrana ľudskej dôstojnosti je jedným z kľúčových cieľov Charty základných práv
               Európskej únie, ktorú inštitúcie vyhlásili 7. decembra 2000, a na to, že táto základná hodnota by bola
               porušená, keby z akéhokoľvek dôvodu došlo v rámci priamej alebo nepriamej zodpovednosti členských
               štátov a inštitúcií ku krutému, neľudskému alebo ponižujúcemu zaobchádzaniu s ľuďmi,

             — so zreteľom na svoje uznesenie z 15. decembra 2005 o predpokladanom využití európskych krajín
               spravodajskou službou CIA pri preprave a protiprávnom zadržiavaní väzňov (1), ktoré v súvislosti
               s prebiehajúcim vyšetrovaním Rady Európy predpokladá potrebu zriadiť dočasný výbor Európskeho
               parlamentu, ktorý by sa podieľal na tomto vyšetrovaní, najmä z dôvodu podozrenia zo zapojenia člen-
               ských štátov,

             — so zreteľom na článok 175 rokovacieho poriadku,

             (1) Prijaté texty, P6_TA(2005)0529.


title: 2013/80/EÚ: Rozhodnutie Komisie z  13. februára 2013 , ktorým sa ukončuje antidumpingové konanie týkajúce sa dovozu zváraných rúr, rúrok a dutých profilov so štvorcovým alebo pravouhlým prierezom zo železa iného ako liatiny alebo z ocele inej ako nehrdzavejúcej s pôvodom v bývalej Juhoslovanskej republike Macedónsko, Turecku a na Ukrajine

text:
               14.2.2013

               SK

               Úradný vestník Európskej únie

               L 43/36

         ROZHODNUTIE KOMISIE
   z 13. februára 2013,
   ktorým sa ukončuje antidumpingové konanie týkajúce sa dovozu zváraných rúr, rúrok a dutých profilov so štvorcovým alebo pravouhlým prierezom zo železa iného ako liatiny alebo z ocele inej ako nehrdzavejúcej s pôvodom v bývalej Juhoslovanskej republike Macedónsko, Turecku a na Ukrajine
   (2013/80/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (1) („základné nariadenie“), a najmä na jeho článok 9,
   po porade s poradným výborom,
   keďže:
   A.   POSTUP

               (1)

               Dňa 16. februára 2012 bol Európskej komisii (ďalej len „Komisia“) doručený podnet týkajúci sa údajného poškodzujúceho dumpingu v prípade dovozu zváraných rúr, rúrok a dutých profilov so štvorcovým alebo pravouhlým prierezom zo železa iného ako liatiny alebo z ocele inej ako nehrdzavejúcej („duté profily“) s pôvodom v bývalej Juhoslovanskej republike Macedónsko, Turecku a na Ukrajine („dotknuté krajiny“).

               (2)

               Podnet bol predložený v mene výrobcov v Únii („navrhovatelia“) predstavujúcich viac než 25 % celkového objemu výroby dutých profilov v Únii. Podnet obsahoval prima facie dôkazy o existencii dumpingu a značnej ujmy vyplývajúcej z dumpingového dovozu, ktoré sa považujú za dostatočné na to, aby opodstatnili začatie antidumpingového konania.

               (3)

               Komisia po porade s poradným výborom začala prostredníctvom oznámenia uverejneného v Úradnom vestníku Európskej únie
                   (2) antidumpingové konanie týkajúce sa dovozu dutých profilov s pôvodom v dotknutých krajinách.

               (4)

               Komisia zaslala dotazníky zástupcom odvetvia v Únii, vyvážajúcim výrobcom v dotknutých krajinách, dovozcom a orgánom bývalej Juhoslovanskej republiky Macedónsko, Turecka a Ukrajiny. Zainteresované strany dostali možnosť písomne sa vyjadriť a požiadať o vypočutie v lehote stanovenej v oznámení o začatí preskúmania.

               (5)

               Všetky zainteresované strany, ktoré o to požiadali a preukázali, že existujú osobitné dôvody, pre ktoré by mali byť vypočuté, boli vypočuté.

         B.   STIAHNUTIE PODNETU A UKONČENIE KONANIA

               (6)

               Navrhovatelia listom z 23. novembra 2012 určeným Komisii oficiálne stiahli svoj podnet.

               (7)

               V súlade s článkom 9 ods. 1 základného nariadenia možno konanie ukončiť, ak bol podnet stiahnutý, okrem prípadu, keď by takéto ukončenie nebolo v záujme Únie.

               (8)

               Komisia dospela k názoru, že toto konanie by sa malo ukončiť, pretože pri zisťovaní nevyšli najavo žiadne dôvody ani skutočnosti svedčiace o tom, že by takéto ukončenie nebolo v záujme Únie.

               (9)

               Zainteresované strany boli náležite informované a dostali možnosť vyjadriť svoje pripomienky. Neboli predložené žiadne pripomienky, ktoré by naznačovali, že by takéto ukončenie nebolo v záujme Únie.

               (10)

               Komisia preto dospela k názoru, že antidumpingové konanie týkajúce sa dovozu dutých profilov s pôvodom v bývalej Juhoslovanskej republike Macedónsko, Turecku a na Ukrajine do Únie by sa malo ukončiť bez uloženia opatrení,

         PRIJALA TOTO ROZHODNUTIE:
   Článok 1
   Antidumpingové konanie týkajúce sa dovozu zváraných rúr, rúrok a dutých profilov so štvorcovým alebo pravouhlým prierezom zo železa iného ako liatiny alebo z ocele inej ako nehrdzavejúcej, ktoré v súčasnosti patria pod číselné znaky KN 7306 61 92 a 7306 61 99, s pôvodom v bývalej Juhoslovanskej republike Macedónsko, Turecku a na Ukrajine sa týmto ukončuje.
   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 13. februára 2013

            Za Komisiu

            predseda

         José Manuel BARROSO

      (1)  Ú. v. EÚ L 343, 22.12.2009, s. 51.

      (2)  Ú. v. EÚ C 96, 31.3.2012, s. 13.


title: 2014/898/SZBP: Rozhodnutie Politického a bezpečnostného výboru BiH/22/2014 zo 4. decembra 2014 o vymenovaní veliteľa operácie EÚ pre vojenskú operáciu Európskej únie v Bosne a Hercegovine a zrušení rozhodnutia BiH/19/2012

text:
               13.12.2014

               SK

               Úradný vestník Európskej únie

               L 358/17

         ROZHODNUTIE POLITICKÉHO A BEZPEČNOSTNÉHO VÝBORU BiH/22/2014
   zo 4. decembra 2014
   o vymenovaní veliteľa operácie EÚ pre vojenskú operáciu Európskej únie v Bosne a Hercegovine a zrušení rozhodnutia BiH/19/2012

      (2014/898/SZBP)

   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 38 tretí odsek,
   so zreteľom na jednotnú akciu Rady 2004/570/SZBP z 12. júla 2004 o vojenskej operácii Európskej únie v Bosne a Hercegovine (1), a najmä na jej článok 6 ods. 1,
   keďže:

               (1)

               Podľa článku 6 ods. 1 jednotnej akcie 2004/570/SZBP Rada poverila Politický a bezpečnostný výbor (ďalej len „PBV“) prijímať ďalšie rozhodnutia o vymenovaní veliteľa operácie EÚ.

               (2)

               PBV prijal 27. novembra 2012 rozhodnutie BiH/19/2012 (2), ktorým vymenoval generálmajora Dietera HEIDECKERA za veliteľa ozbrojených síl EÚ pre vojenskú operáciu Európskej únie v Bosne a Hercegovine.

               (3)

               Veliteľ operácie EÚ odporučil, aby bol za nového veliteľa ozbrojených síl EÚ pre vojenskú operáciu Európskej únie v Bosne a Hercegovine ako nástupca generálmajora Dietera HEIDECKERA vymenovaný generálmajor Johann LUIF.

               (4)

               Vojenský výbor EÚ odporúčanie podporil.

               (5)

               Rozhodnutie BiH/19/2012 by sa preto malo zrušiť.

               (6)

               V súlade s článkom 5 Protokolu 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na vypracúvaní a vykonávaní rozhodnutí a opatrení Európskej únie s obrannými dôsledkami.

               (7)

               Európska rada prijala v Kodani 12. a 13. decembra 2002 vyhlásenie, v ktorom sa uvádza, že dojednania „Berlín plus“ a ich vykonávanie sa budú vzťahovať len na tie členské štáty Únie, ktoré sú tiež buď členmi NATO, alebo stranami Partnerstva za mier, a ktoré následne uzavreli dvojstranné bezpečnostné dohody s NATO,

         PRIJALA TOTO ROZHODNUTIE:
   Článok 1
   Generálmajor Johann LUIF sa týmto vymenúva za veliteľa ozbrojených síl EÚ pre vojenskú operáciu Európskej únie v Bosne a Hercegovine od 15. decembra 2014.
   Článok 2
   Rozhodnutie BiH/19/2012 sa týmto zrušuje.
   Článok 3
   Toto rozhodnutie nadobúda účinnosť 15. decembra 2014.

      V Bruseli 4. decembra 2014.

            Za Politický a bezpečnostný výbor

            predseda

         W. STEVENS

      (1)  Ú. v. EÚ L 252, 28.7.2004, s. 10.

      (2)  Rozhodnutie Politického a bezpečnostného výboru BiH/19/2012 z 27. novembra 2012 o vymenovaní veliteľa ozbrojených síl EÚ pre vojenskú operáciu Európskej únie v Bosne a Hercegovine (Ú. v. EÚ L 333, 5.12.2012, s. 45).


title: Rozhodnutie Rady (SZBP) 2015/1780 z 5. októbra 2015, ktorým sa mení rozhodnutie 2012/392/SZBP o misii Európskej únie v rámci SBOP v Nigeri (EUCAP Sahel Niger)

text:
               6.10.2015

               SK

               Úradný vestník Európskej únie

               L 259/21

         ROZHODNUTIE RADY (SZBP) 2015/1780
   z 5. októbra 2015,
   ktorým sa mení rozhodnutie 2012/392/SZBP o misii Európskej únie v rámci SBOP v Nigeri (EUCAP Sahel Niger)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28, článok 42 ods. 4 a článok 43 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 16. júla 2012 prijala rozhodnutie 2012/392/SZBP (1).

               (2)

               Rada 22. júla 2014 prijala rozhodnutie 2014/482/SZBP (2), ktorým sa predĺžilo uplatňovanie rozhodnutia 2012/392/SZBP do 15. júla 2016 a stanovila referenčná suma do 15. júla 2015.

               (3)

               Rada 13. júla 2015 prijala rozhodnutie (SZBP) 2015/1141 (3), ktorým sa stanovila referenčná suma do 15. júla 2016. Rada v uvedenom rozhodnutí zdôraznila, že referenčná suma sa upraví do troch mesiacov po prijatí uvedeného rozhodnutia s ohľadom na ďalšie operačné plánovanie, ktoré sa bude týkať duálneho prístupu, v ktorom sa kombinuje posilnené pôsobenie v Niamey so stálou prítomnosťou v Agadez.

               (4)

               Referenčná suma na obdobie od 16. júla 2015 do 15. júla 2016 by sa mala upraviť s ohľadom na ďalšie operačné plánovanie.

               (5)

               Misia EUCAP Sahel Niger sa uskutoční v situácii, ktorá sa môže zhoršiť a mohla by brániť dosiahnutiu cieľov vonkajšej činnosti Únie uvedených v článku 21 Zmluvy o Európskej únii,

         PRIJALA TOTO ROZHODNUTIE:
   Článok 1
   V článku 13 rozhodnutia 2012/392/SZBP sa odseky 1 a 2 nahrádzajú takto:

      „1.   Referenčná suma určená na pokrytie výdavkov spojených s misiou EUCAP Sahel Niger na obdobie od 16. júla 2012 do 31. októbra 2013 je 8 700 000 EUR.
      Referenčná suma určená na pokrytie výdavkov spojených s misiou EUCAP Sahel Niger na obdobie od 1. novembra 2013 do 15. júla 2014 je 6 500 000 EUR.
      Referenčná suma určená na pokrytie výdavkov spojených s misiou EUCAP Sahel Niger na obdobie od 16. júla 2014 do 15. júla 2015 je 9 155 000 EUR.
      Referenčná suma určená na pokrytie výdavkov spojených s misiou EUCAP Sahel Niger na obdobie od 16. júla 2015 do 15. júla 2016 je 18 400 000 EUR.
      2.   Všetky výdavky sa spravujú v súlade s pravidlami a postupmi, ktoré sa vzťahujú na všeobecný rozpočet Únie. Účasť fyzických a právnických osôb na zadávaní verejných zákaziek zo strany misie EUCAP Sahel Niger je otvorená bez obmedzenia. Na tovar zakúpený misiou EUCAP Sahel Niger sa navyše neuplatňuje pravidlo pôvodu.“

   Článok 2
   Toto rozhodnutie nadobúda účinnosť dňom jeho prijatia.

      V Luxemburgu 5. októbra 2015

            Za Radu

            predseda

         N. SCHMIT

      (1)  Rozhodnutie Rady 2012/392/SZBP zo 16. júla 2012 o misii Európskej únie v rámci SBOP v Nigeri (EUCAP Sahel Niger) (Ú. v. EÚ L 187, 17.7.2012, s. 48).

      (2)  Rozhodnutie Rady 2014/482/SZBP z 22. júla 2014, ktorým sa mení rozhodnutie 2012/392/SZBP o misii Európskej únie v rámci SBOP v Nigeri (EUCAP Sahel Niger) (Ú. v. EÚ L 217, 23.7.2014, s. 31).

      (3)  Rozhodnutie Rady (SZBP) 2015/1141 z 13. júla 2015, ktorým sa mení rozhodnutie 2012/392/SZBP o misii Európskej únie v rámci SBOP v Nigeri (EUCAP Sahel Niger) (Ú. v. EÚ L 185, 14.7.2015, s. 18).


title: Rozhodnutie Rady (SZBP) 2016/785 z 19. mája 2016, ktorým sa mení rozhodnutie 2013/183/SZBP o reštriktívnych opatreniach voči Kórejskej ľudovodemokratickej republike

text:
               20.5.2016

               SK

               Úradný vestník Európskej únie

               L 131/73

         ROZHODNUTIE RADY (SZBP) 2016/785
   z 19. mája 2016,
   ktorým sa mení rozhodnutie 2013/183/SZBP o reštriktívnych opatreniach voči Kórejskej ľudovodemokratickej republike
   RADA EURÓPSKEJ ÚNIE,
   so zreteľom na Zmluvu o Európskej únii,
   so zreteľom na rozhodnutie Rady 2013/183/SZBP z 22. apríla 2013 o reštriktívnych opatreniach voči Kórejskej ľudovodemokratickej republike a o zrušení rozhodnutia 2010/800/SZBP (1), a najmä na jeho článok 19 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 22. apríla 2013 prijala rozhodnutie 2013/183/SZBP.

               (2)

               Vzhľadom na závažnosť situácie v Kórejskej ľudovodemokratickej republike by sa do zoznamu fyzických a právnických osôb, subjektov a orgánov, na ktoré sa vzťahujú reštriktívne opatrenia, uvedeného v prílohe II k rozhodnutiu 2013/183/SZBP malo doplniť osemnásť osôb a jeden subjekt. Záznamy týkajúce sa dvoch osôb zaradených na zoznam by sa mali tiež aktualizovať.

               (3)

               Príloha II k rozhodnutiu 2013/183/SZBP by sa preto mala zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Príloha II k rozhodnutiu 2013/183/SZBP sa mení tak, ako sa uvádza v prílohe k tomuto rozhodnutiu.
   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 19. mája 2016

            Za Radu

            predseda

         A.G. KOENDERS

      (1)  Ú. v. EÚ L 111, 23.4.2013, s. 52.

      PRÍLOHA

                  (1)

                  V časti I(A) prílohy II k rozhodnutiu 2013/183/SZBP sa do zoznamu osôb a subjektov zodpovedných za programy KĽDR týkajúce sa jadrových zbraní, balistických rakiet alebo iných zbraní hromadného ničenia alebo osôb alebo subjektov, ktoré konajú v ich mene alebo podľa ich pokynov, alebo subjektov nimi vlastnených alebo kontrolovaných, a na ktoré sa vzťahujú reštriktívne opatrenia, dopĺňajú osoby uvedené nižšie:

                              Meno
                              (a možné pseudonymy)

                              Identifikačné údaje

                              Odôvodnenie

                              15.

                              Choe Kyong-song

                              Generálplukovník armády KĽDR. Bývalý člen Ústrednej vojenskej komisie Kórejskej strany pracujúcich, ktorá je hlavným orgánom pre otázky národnej obrany v KĽDR. Zodpovedný za podporu alebo presadzovanie programov KĽDR týkajúcich sa jadrových zbraní, balistických rakiet alebo iných zbraní hromadného ničenia.

                              16.

                              Choe Yong-ho

                              Generálplukovník armády KĽDR. Bývalý člen Ústrednej vojenskej komisie Kórejskej strany pracujúcich, ktorá je jedným z hlavných orgánov pre otázky národnej obrany v KĽDR. Veliteľ vzdušných síl. Zodpovedný za podporu alebo presadzovanie programov KĽDR týkajúcich sa jadrových zbraní, balistických rakiet alebo iných zbraní hromadného ničenia.

                              17.

                              Hong Sung- Mu
                              (pseudonym HUNG Sung Mu)

                              Dátum narodenia: 1.1.1942

                              Zástupca riaditeľa odboru pre priemysel v oblasti strelív (Munitions Industry Department – MID). Zodpovedný za tvorbu programov týkajúcich sa konvenčných zbraní a riadených striel vrátane balistických rakiet. Jedna z hlavných osôb zodpovedných za programy priemyselného vývoja jadrových zbraní. Zodpovedný za programy KĽDR týkajúce sa jadrových zbraní, balistických rakiet alebo iných zbraní hromadného ničenia.

                              18.

                              Jo Chun-Ryong
                              (pseudonymy CHO Chun Ryo'ng, JO Chun-Ryong, JO Cho Ryong)

                              Dátum narodenia: 4.4.1960

                              Predseda druhého hospodárskeho výboru (SEC) od roku 2014 a zodpovedný za riadenie závodov KĽDR na výrobu streliva. SEC bol zaradený na zoznam na základe rezolúcie BR OSN 2270 (2016) z dôvodu zapojenia do kľúčových aspektov programu balistických rakiet KĽDR, za zodpovednosť za dohľad nad výrobou balistických rakiet KĽDR a za riadenie činností KOMID – najvýznamnejšej spoločnosti KĽDR obchodujúcej so zbraňami. Člen Národnej obrannej komisie. Podieľal sa na niekoľkých programoch súvisiacich s balistickými raketami. Jeden z hlavných činiteľov vo vojenskom odvetví KĽDR. Zodpovedný za podporu alebo presadzovanie programov KĽDR týkajúcich sa jadrových zbraní, balistických rakiet alebo iných zbraní hromadného ničenia.

                              19.

                              JO Kyongchol

                              Generál armády KĽDR. Bývalý člen Ústrednej vojenskej komisie Kórejskej strany pracujúcich, ktorá je jedným z hlavných orgánov pre otázky národnej obrany v KĽDR. Riaditeľ veliteľstva pre vojenskú bezpečnosť. Zodpovedný za podporu alebo presadzovanie programov KĽDR týkajúcich sa jadrových zbraní, balistických rakiet alebo iných zbraní hromadného ničenia.

                              20.

                              Kim Chun-sam

                              Generálporučík a bývalý člen Ústrednej vojenskej komisie Kórejskej strany pracujúcich, ktorá je jedným z hlavných orgánov pre otázky národnej obrany v KĽDR. Riaditeľ operačného oddelenia vojenského oddelenia vojenského veliteľstva armády KĽDR a prvý zástupca náčelníka vojenského veliteľstva. Zodpovedný za podporu alebo presadzovanie programov KĽDR týkajúcich sa jadrových zbraní, balistických rakiet alebo iných zbraní hromadného ničenia.

                              21.

                              KIM Chun-sop

                              Člen Komisie pre národnú obranu, ktorý je jedným z hlavných orgánov pre otázky národnej obrany v KĽDR. Zodpovedný za podporu alebo presadzovanie programov KĽDR týkajúcich sa jadrových zbraní, balistických rakiet alebo iných zbraní hromadného ničenia.

                              22.

                              KIM Jong-gak

                              Dátum narodenia: 20.7.1941
                              Miesto narodenia: Pyongyang

                              Vicemaršal armády KĽDR a bývalý člen Ústrednej vojenskej komisie Kórejskej strany pracujúcich, ktorá je jedným z hlavných orgánov pre otázky národnej obrany v KĽDR. Zodpovedný za podporu alebo presadzovanie programov KĽDR týkajúcich sa jadrových zbraní, balistických rakiet alebo iných zbraní hromadného ničenia.

                              23.

                              Kim Rak Kyom
                              (pseudonym KIM Rak-gyom)

                              Generál, veliteľ strategických síl (alias strategických raketových síl), ktorý teraz údajne velí 4 strategickým a taktickým jednotkám riadených striel, vrátane brigády KN08 (ICBM). Spojené štáty americké zaradili strategické sily na zoznam za zapojenie sa do činností, ktoré významne prispeli k šíreniu zbraní hromadného ničenia alebo ich nosičov. Bývalý člen Ústrednej vojenskej komisie Kórejskej strany pracujúcich, ktorá je jedným z hlavných orgánov pre otázky národnej obrany v KĽDR. Mediálne správy identifikovali Kima ako osobu, ktorá sa zúčastnila testu ICBM s KIM Jung Unom. Zodpovedný za podporu alebo presadzovanie programov KĽDR týkajúcich sa jadrových zbraní, balistických rakiet alebo iných zbraní hromadného ničenia.

                              24.

                              Kim Won-hong

                              Dátum narodenia: 7.1.1945
                              Miesto narodenia: Pyongyang
                              Číslo pasu: 745310010

                              Generál, riaditeľ odboru štátnej bezpečnosti. Minister pre štátnu bezpečnosť. Člen Ústrednej vojenskej komisie Kórejskej strany pracujúcich a Komisie pre národnú obranu, ktoré sú kľúčovými orgánmi pre otázky národnej obrany v KĽDR. Zodpovedný za podporu alebo presadzovanie programov KĽDR týkajúcich sa jadrových zbraní, balistických rakiet alebo iných zbraní hromadného ničenia.

                              25.

                              Pak Jong-chon

                              Generálplukovník armády KĽDR, veliteľ Ozbrojených síl kórejského ľudu, zástupca náčelníka štábu ozbrojených síl a riaditeľ odboru velenia palebných síl. Náčelník vojenského veliteľstva a riaditeľ oddelenia velenia delostrelectva. Bývalý člen Ústrednej vojenskej komisie Kórejskej strany pracujúcich, ktorá je jedným z hlavných orgánov pre otázky národnej obrany v KĽDR. Zodpovedný za podporu alebo presadzovanie programov KĽDR týkajúcich sa jadrových zbraní, balistických rakiet alebo iných zbraní hromadného ničenia.

                              26.

                              Ri Jong-su

                              Viceadmirál. Bývalý člen Ústrednej vojenskej komisie Kórejskej strany pracujúcich, ktorá je kľúčovým orgánom pre otázky národnej obrany v KĽDR. Najvyšší veliteľ kórejského námorníctva, ktorý je zapojený do programov vývoja balistických rakiet a do vývoja jadrových kapacít námorných síl KĽDR. Zodpovedný za podporu alebo presadzovanie programov KĽDR týkajúcich sa jadrových zbraní, balistických rakiet alebo iných zbraní hromadného ničenia.

                              27.

                              Son Chol-ju

                              Generálplukovník Ozbrojených síl kórejského ľudu a politický riaditeľ vzdušných a protivzdušných síl, ktorý dohliada na vývoj modernizovaných protilietadlových rakiet. Zodpovedný za podporu alebo presadzovanie programov KĽDR týkajúcich sa jadrových zbraní, balistických rakiet alebo iných zbraní hromadného ničenia.

                              28.

                              Yun Jong-rin

                              Generál, bývalý člen Ústrednej vojenskej komisie Kórejskej strany pracujúcich a člen Komisie pre národnú obranu, ktoré sú kľúčovými orgánmi pre otázky národnej obrany v KĽDR. Zodpovedný za podporu alebo presadzovanie programov KĽDR týkajúcich sa jadrových zbraní, balistických rakiet alebo iných zbraní hromadného ničenia.

                              29.

                              Pak Yong-sik

                              Generál, člen odboru pre štátnu bezpečnosť, minister obrany. Člen Ústrednej vojenskej komisie Kórejskej strany pracujúcich a Komisie pre národnú obranu, ktoré sú kľúčovými orgánmi pre otázky národnej obrany v KĽDR. Bol prítomný pri testovaní balistických rakiet v marci 2016. Zodpovedný za podporu alebo presadzovanie programov KĽDR týkajúcich sa jadrových zbraní, balistických rakiet alebo iných zbraní hromadného ničenia.

                              30.

                              Hong Yong Chil

                              Zástupca riaditeľa odboru pre muničný priemysel (MID). Odbor pre muničný priemysel – označený BR OSN 2. marca 2016 – je zapojený do kľúčových aspektov programu balistických rakiet KĽDR. MID je zodpovedný za dohľad nad vývojom balistických rakiet KĽDR, vrátane Taepo Dong-2, výrobou zbraní a programu výskumu a vývoja. Druhý hospodársky výbor a Druhá akadémia prírodných vied – tiež označené v auguste 2010 – ako podriadené MID. MID v posledných rokov pracoval na vývoji pozemnej mobilnej medzikontinentálnej balistickej rakety typu KN08. Hong sprevádzal KIM Jong Una na viacerých podujatiach súvisiacich s vývojom programov KĽDR týkajúcich sa jadrových zbraní a balistických rakiet a je považovaný za dôležitého aktéra v súvislosti s jadrovým testom KĽDR dňa 6. januára 2016. Zástupca riaditeľa Ústredného výboru Kórejskej strany pracujúcich. Zodpovedný za podporu alebo presadzovanie programov KĽDR týkajúcich sa jadrových zbraní, balistických rakiet alebo iných zbraní hromadného ničenia.

                              31.

                              Ri Hak Chol
                              (pseudonymy RI Hak Chul, RI Hak Cheol)

                              Dátum narodenia: 19.1.1963 alebo 8.5.1966
                              Čísla pasu: 381320634, PS-563410163

                              Šéf spoločnosti Green Pine Associated Corporation („Green Pine“). Podľa sankčného výrobu OSN Green Pine prevzal vedenie nad mnohými aktivitami spoločnosti Korea Mining Development Trading Corporation (KOMID). Spoločnosť KOMID, ktorú sankčný výbor označil v apríli 2009, je najvýznamnejšou spoločnosťou KĽDR obchodujúcou so zbraňami a hlavným vývozcom tovarov a zariadení súvisiacich s balistickými raketami a konvenčnými zbraňami. Spoločnosť Green Pine je tiež zodpovedná za vývoz približne polovice zbraní a súvisiaceho materiálu, ktoré KĽDR vyváža. Spoločnosť Green Pine bola určená na uloženie sankcií za vývoz zbraní alebo súvisiaceho materiálu zo Severnej Kórey. Spoločnosť Green Pine sa špecializuje na výrobu vojenských námorných plavidiel a výzbroje, akými sú ponorky, vojenské lode a raketové systémy, a vyvážala torpéda a poskytovala technickú pomoc iránskym spoločnostiam v oblasti obrany. Bezpečnostná rada Organizácie Spojených národov zaradila spoločnosť Green Pine na zoznam.

                              32.

                              Yun Chang Hyok

                              Dátum narodenia: 9.8.1965

                              Zástupca riaditeľa satelitného kontrolného centra Národnej správy rozvoja kozmického sektora (National Aerospace Development Administration – NADA). NADA podlieha sankciám podľa rezolúcie BR OSN 2270 (2016) z dôvodu zapojenia do vývoja vesmírnej vedy a technológie, vrátane vypúšťania satelitov a nosných rakiet. V rezolúcii BR OSN 2270 (2016) sa odsúdilo vypustenie satelitu dňa 7. februára 2016 za používanie technológie balistických rakiet a za vážne porušenie rezolúcií 1718 (2006), 1874 (2009), 2087 (2013) a 2094 (2013). Zodpovedný za podporu alebo presadzovanie programov KĽDR týkajúcich sa jadrových zbraní, balistických rakiet alebo iných zbraní hromadného ničenia.

                  (2)

                  V časti I(B) prílohy II k rozhodnutiu 2013/183/SZBP sa do zoznamu subjektov zodpovedných za programy KĽDR týkajúce sa jadrových zbraní, balistických rakiet alebo iných zbraní hromadného ničenia, na ktoré sa vzťahujú reštriktívne opatrenia, dopĺňa tento subjekt:

                              Meno
                              (a možné pseudonymy)

                              Identifikačné údaje

                              Odôvodnenie

                              13.

                              Strategické raketové sily

                              V rámci národných ozbrojených síl KĽDR je tento subjekt zapojený do vývoja a operačnej realizácie programov balistických rakiet alebo iných programov týkajúcich sa zbraní hromadného ničenia.

                  (3)

                  V časti I(A) prílohy II k rozhodnutiu 2013/183/SZBP sa v zozname osôb a subjektov zodpovedných za programy KĽDR, ktoré sa týkajú jadrových zbraní, balistických rakiet alebo iných zbraní hromadného ničenia alebo osôb alebo subjektov, ktoré konajú v ich mene alebo podľa ich pokynov, alebo subjektov nimi vlastnených alebo kontrolovaných, a na ktoré sa vzťahujú reštriktívne opatrenia, nahrádzajú záznamy pre tieto osoby:

                              Meno
                              (a možné pseudonymy)

                              Identifikačné údaje

                              Odôvodnenie

                              3.

                              CHU Kyu-Chang
                              (prezývka JU Kyu-Chang)

                              Dátum narodenia: 25.11.1928
                              Miesto narodenia: Južná provincia Hamgyo'ng

                              Člen Komisie pre národnú obranu, ktorý je jedným z hlavných orgánov pre národnú obranu v KĽDR. Bývalý riaditeľ odboru ústredného výboru pre muníciu. Zodpovedný za podporu alebo presadzovanie programov KĽDR týkajúcich sa jadrových zbraní, balistických rakiet alebo iných zbraní hromadného ničenia.

                              8.

                              PAEK Se-bong

                              Rok narodenia: 1946

                              Bývalý predseda druhého hospodárskeho výboru (zodpovedného za balistický program) Ústredného výboru Kórejskej strany pracujúcich. Člen Komisie pre národnú obranu.


title: 2010/118/CFSP: Rozhodnutie Rady 2010/118/SZBP z  25. februára 2010 , ktorým sa predlžuje mandát osobitného zástupcu Európskej únie v Kosove

text:
               26.2.2010

               SK

               Úradný vestník Európskej únie

               L 49/22

         ROZHODNUTIE RADY 2010/118/SZBP
   z 25. februára 2010,
   ktorým sa predlžuje mandát osobitného zástupcu Európskej únie v Kosove (1)

   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28, článok 31 ods. 2 a článok 33,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Bezpečnostná rada Organizácie Spojených národov prijala 10. júna 1999 rezolúciu 1244.

               (2)

               Rada prijala 15. septembra 2006 jednotnú akciu 2006/623/SZBP (2) o zriadení tímu EÚ, ktorý by prispel k prípravám na zriadenie možnej medzinárodnej civilnej misie v Kosove, vrátane zložky osobitného zástupcu Európskej únie (prípravný tím ICM/OZEÚ).

               (3)

               Európska rada na zasadnutí 13. a 14. decembra 2007 zdôraznila, že Únia je pripravená zohrávať vedúcu úlohu pri posilňovaní stability v regióne a pri realizácii riešenia vymedzujúceho budúci štatút Kosova. Ohlásila pripravenosť EÚ pomáhať Kosovu na ceste k udržateľnej stabilite aj misiou Európskej bezpečnostnej a obrannej politiky (EBOP) a príspevkom k medzinárodnej civilnej misii ako súčasti medzinárodnej prítomnosti.

               (4)

               Rada prijala 4. februára 2008 jednotnú akciu 2008/124/SZBP o misii Európskej únie na podporu právneho štátu v Kosove, EULEX KOSOVO (3) a jednotnú akciu 2008/123/SZBP (4), ktorou sa Pieter FEITH vymenúva za osobitného zástupcu Európskej únie (OZEÚ) v Kosove do 28. februára 2009.

               (5)

               Rada 16. februára 2009 prijala jednotnú akciu 2009/137/SZBP, ktorou sa mandát OZEÚ predlžuje do 28. februára 2010 (5).

               (6)

               Mandát OZEÚ by sa mal predĺžiť do 31. augusta 2010. Môže sa však ukončiť skôr, ak o tom rozhodne Rada na odporúčanie vysokého predstaviteľa Únie pre zahraničné veci a bezpečnostnú politiku (VP) po nadobudnutí účinnosti rozhodnutia o vytvorení Európskej služby pre vonkajšiu činnosť.

               (7)

               Proces stabilizácie a pridruženia je strategickým rámcom pre politiku Únie vo vzťahu k západnému Balkánu a jeho nástroje sa vzťahujú na Kosovo vrátane európskeho partnerstva, politického a technického dialógu v rámci mechanizmu sledovania PSP a súvisiacich programov pomoci Únie.

               (8)

               Mandát OZEÚ by sa mal vykonávať koordinovane s Komisiou s cieľom zabezpečiť súlad s inými príslušnými činnosťami, ktoré patria do právomoci Únie.

               (9)

               Rada predpokladá, že právomoci a kompetencie OZEÚ a právomoci a kompetencie medzinárodného civilného zástupcu sa udelia jednej a tej istej osobe.

               (10)

               OZEÚ bude svoj mandát vykonávať v situácii, ktorá sa môže zhoršiť a mohla by poškodiť ciele spoločnej zahraničnej a bezpečnostnej politiky tak, ako sú uvedené v článku 21 zmluvy,

         PRIJALA TOTO ROZHODNUTIE:
   Článok 1
   Osobitný zástupca Európskej únie
   Mandát Pietera FEITHA ako osobitného zástupcu Európskej únie (OZEÚ) v Kosove sa týmto predlžuje do 31. augusta 2010. Môže sa však ukončiť skôr, ak o tom rozhodne Rada na odporúčanie VP po nadobudnutí účinnosti rozhodnutia o vytvorení Európskej služby pre vonkajšiu činnosť.
   Článok 2
   Politické ciele
   Mandát OZEÚ vychádza z cieľov politiky Únie v Kosove. Patrí medzi ne zohrávanie vedúcej úlohy pri posiľňovaní stability v regióne a pri realizácii riešenia vymedzujúceho budúci štatút Kosova s cieľom vytvoriť stabilné, životaschopné, mierumilovné, demokratické a mnohonárodnostné Kosovo, ktoré bude prispievať k spolupráci a stabilite v regióne na základe dobrých susedských vzťahov; Kosovo dodržiavajúce zásady právneho štátu, ochrany menšín a kultúrneho a náboženského dedičstva.
   Článok 3
   Mandát
   Na účely dosiahnutia politických cieľov vykonáva OZEÚ tento mandát:

               a)

               ponúka poradenstvo a podporu Únie v politickom procese;

               b)

               podporuje celkovú politickú koordináciu Únie v Kosove;

               c)

               poskytuje vedúcemu misie Európskej únie na podporu právneho štátu v Kosove (EULEX KOSOVO), vrátane politických aspektov otázok týkajúcich sa výkonných povinností;

               d)

               zabezpečuje súlad a súdržnosť činností Únie voči verejnosti. Hovorca OZEÚ je hlavnou kontaktnou osobou Únie pre médiá Kosova v otázkach spoločnej zahraničnej a bezpečnostnej politiky/spoločnej bezpečnostnej a obrannej politiky (SZBP/SBOP). Všetky tlačové činnosti a činnosti informovania verejnosti sa realizujú v úzkej koordinácii s hovorcom vysokého predstaviteľa Únie pre zahraničné veci a bezpečnostnú politiku (VP)/ tlačovým úradom sekretariátu Rady;

               e)

               prispieva k rozvoju a upevňovaniu dodržiavania ľudských práv a základných slobôd v Kosove aj vzhľadom na ženy a deti v súlade s politikou EÚ v oblasti ľudských práv a usmerneniami EÚ pre oblasť ľudských práv.

         Článok 4
   Vykonávanie mandátu
   1.   OZEÚ je zodpovedný za vykonávanie svojho mandátu, pričom podlieha právomoci VP.
   2.   Politický a bezpečnostný výbor (PBV) udržiava s OZEÚ nadštandardné vzťahy a je jeho hlavným kontaktným bodom s Radou. PBV poskytuje OZEÚ v rámci jeho mandátu strategické usmernenie a politické vedenie bez toho, aby boli dotknuté právomoci VP.
   Článok 5
   Financovanie
   1.   Referenčná suma určená na úhradu výdavkov spojených s mandátom OZEÚ v období od 1. marca 2010 do 31. augusta 2010 je 1 660 000 EUR.
   2.   Výdavky financované zo sumy ustanovenej v odseku 1 sú oprávnené od 1. marca 2010. Hospodári sa s nimi v súlade s postupmi a pravidlami, ktoré sa vzťahujú na všeobecný rozpočet Únie. Štátni príslušníci krajín západného Balkánu sa môžu uchádzať o zákazky.
   3.   Hospodárenie s výdavkami je predmetom zmluvy medzi OZEÚ a Komisiou. OZEÚ zodpovedá Komisii za všetky výdavky.
   Článok 6
   Vytvorenie a zloženie tímu
   1.   Na pomoc OZEÚ pri vykonávaní jeho mandátu a na prispievanie k súdržnosti, viditeľnosti a účinnosti celkovej činnosti Únie v Kosove sa prideľuje osobitný personál Únie. OZEÚ v rámci svojho mandátu a zodpovedajúcich dostupných finančných prostriedkov zodpovedá za vytvorenie svojho tímu. Tím má odborné znalosti o osobitných politických otázkach vyplývajúcich z mandátu. OZEÚ bezodkladne informuje Radu a Komisiu o zložení svojho tímu.
   2.   Členské štáty a inštitúcie Únie môžu navrhnúť vyslanie personálu na prácu pre OZEÚ. Plat personálu, ktorý členský štát alebo inštitúcia Únie vyšle k OZEÚ, zabezpečí dotknutý členský štát alebo inštitúcia Únie. Experti, ktorých vyšlú členské štáty na Generálny sekretariát Rady, sa tiež môžu umiestniť k OZEÚ. Medzinárodní zmluvní zamestnanci musia byť štátnymi príslušníkmi členského štátu.
   3.   Všetok vyslaný personál naďalej podlieha administratívnej právomoci vysielajúceho členského štátu alebo inštitúcie Únie, vykonáva svoje povinnosti a koná v záujme mandátu OZEÚ.
   Článok 7
   Výsady a imunity OZEÚ a jeho personálu
   Výsady, imunity a ďalšie záruky, ktoré sú potrebné na vykonávanie a plynulý priebeh misie OZEÚ a členov jeho personálu, sa podľa potreby dohodnú s hostiteľskou stranou/stranami. Členské štáty a Komisia poskytnú na dosiahnutie tohto cieľa všetku potrebnú pomoc.
   Článok 8
   Bezpečnosť utajovaných skutočností
   1.   OZEÚ a členovia jeho tímu dodržiavajú bezpečnostné zásady a minimálne normy stanovené v rozhodnutí Rady 2001/264/ES z 19. marca 2001 prijímajúcom bezpečnostné nariadenia Rady (6), a to najmä pri manipulácii s utajovanými skutočnosťami EÚ.
   2.   VP je oprávnený sprístupniť NATO/KFOR utajované skutočnosti a dokumenty EÚ do stupňa utajenia „CONFIDENTIEL UE“, ktoré sa vypracovali na účely akcie v súlade s bezpečnostnými nariadeniami Rady.
   3.   VP je taktiež v súlade s prevádzkovými potrebami OZEÚ oprávnený poskytnúť Organizácii Spojených národov (OSN) a Organizácii pre bezpečnosť a spoluprácu v Európe (OBSE) utajované skutočnosti a dokumenty EÚ do stupňa utajenia „RESTREINT UE“, ktoré sa vypracovali na účely akcie v súlade s bezpečnostnými nariadeniami Rady. Na tento účel sa vypracujú miestne úpravy.
   4.   VP je oprávnený poskytnúť tretím stranám pridruženým k tomuto rozhodnutiu neutajované dokumenty EÚ, ktoré sa týkajú rokovaní Rady so zreteľom na akciu, na ktorú sa vzťahuje povinnosť služobného tajomstva podľa článku 6 ods. 1 rokovacieho poriadku Rady (7).
   Článok 9
   Prístup k informáciám a logistická podpora
   1.   Členské štáty, Komisia a Generálny sekretariát Rady zabezpečia, aby malOZEÚ prístup ku všetkým dôležitým informáciám.
   2.   Delegácia Únie a/alebo členské štáty podľa potreby zabezpečia logistickú podporu v regióne.
   Článok 10
   Bezpečnosť
   OZEÚ prijme v súlade s politikou Únie v oblasti bezpečnosti personálu nasadzovaného mimo Únie v operáciách podľa hlavy V zmluvy, ako aj v súlade so svojím mandátom a bezpečnostnou situáciou v územnej oblasti, za ktorú zodpovedá, všetky reálne uskutočniteľné opatrenia na zaistenie bezpečnosti personálu, ktorý priamo podlieha jeho právomoci, konkrétne:

               a)

               stanoví bezpečnostný plán konkrétnej misie, ktorý vychádza z usmernení Generálneho sekretariátu Rady a obsahuje fyzické, organizačné a procedurálne bezpečnostné opatrenia konkrétnej misie, zásady riadenia bezpečného presunu personálu do oblasti misie a v rámci nej, zásady riadenia bezpečnostných incidentov a pohotovostný a evakuačný plán misie;

               b)

               zabezpečí, aby bol všetok personál nasadený mimo Únie poistený pre prípad zvýšeného rizika, ako si to vyžadujú podmienky v oblasti misie;

               c)

               zabezpečí, aby sa všetci členovia jeho tímu, ktorí sa majú nasadiť mimo Únie, vrátane miestneho zmluvného personálu pred presunom do oblasti misie alebo bezprostredne po ňom zúčastnili primeraného bezpečnostného výcviku podľa stupňa rizikovosti, ktorý oblasti misie pridelil Generálny sekretariát Rady;

               d)

               zabezpečí, aby sa vykonávali všetky dohodnuté odporúčania vypracované na základe pravidelného posúdenia bezpečnosti, a predkladá VP, Rade a Komisii písomné správy o ich vykonávaní a iných bezpečnostných otázkach v rámci správy v polovici trvania misie a správy o vykonávaní mandátu.

         Článok 11
   Podávanie správ
   OZEÚ pravidelne podáva VP a PBV ústne a písomné správy. V prípade potreby podáva správy aj pracovným skupinám Rady. Pravidelné písomné správy sa rozosielajú prostredníctvom siete COREU. OZEÚ môže na odporúčanie VP alebo PBV poskytovať správy Rade pre zahraničné veci.
   Článok 12
   Koordinácia
   1.   OZEÚ podporuje celkovú politickú koordináciu v rámci Únie. Pomáha zabezpečiť, aby všetky nástroje Únie v teréne pôsobili jednotne na účely splnenia politických cieľov Únie. Činnosť OZEÚ sa koordinuje s činnosťou Komisie a prípadne aj s ďalšími OZEÚ, ktorí pôsobia v regióne. OZEÚ pravidelne informuje misie členských štátov a delegácie Únie.
   2.   V teréne sa udržiavajú úzke styky s vedúcimi delegácií Únie v regióne a vedúcimi misií členských štátov, ktorí vyvíjajú maximálne úsilie na pomoc OZEÚ pri vykonávaní jeho mandátu. OZEÚ na miestnej úrovni politicky usmerňuje vedúceho EULEX KOSOVO, vrátane politických aspektov otázok týkajúcich sa výkonných povinností. OZEÚ a veliteľ civilných operácií sa podľa potreby vzájomne radia.
   3.   OZEÚ nadväzuje styky aj s relevantnými miestnymi orgánmi a inými medzinárodnými a regionálnymi aktérmi v teréne.
   4.   OZEÚ spolu s ostatnými aktérmi Únie prítomnými v oblasti zabezpečuje šírenie a výmenu informácií medzi aktérmi Únie v oblasti s cieľom dosiahnuť vysoký stupeň spoločného povedomia o situácii a jej posudzovania.
   Článok 13
   Preskúmanie
   Vykonávanie tohto rozhodnutia a jeho súlad s inými príspevkami Únie v regióne sa pravidelne preskúmava. OZEÚ predloží na konci svojho mandátu VP, Rade a Komisii správu o jeho vykonávaní.
   Článok 14
   Nadobudnutie účinnosti
   Toto rozhodnutie nadobúda účinnosť dňom jeho prijatia.
   Uplatňuje sa od 1. marca 2010.
   Článok 15
   Uverejnenie
   Toto rozhodnutie sa uverejní v Úradnom vestníku Európskej únie.

      V Bruseli 25. februára 2010

            Za Radu

            predseda

         A. PÉREZ RUBALCABA

      (1)  Podľa rezolúcie Bezpečnostnej rady Organizácie Spojených národov 1244 (1999).

      (2)  Ú. v. EÚ L 253, 16.9.2006, s. 29.

      (3)  Ú. v. EÚ L 42, 16.2.2008, s. 92.

      (4)  Ú. v. EÚ L 42, 16.2.2008, s. 88.

      (5)  Ú. v. EÚ L 46, 17.2.2009, s. 69. Jednotná akcia zmenená a doplnená jednotnou akciou 2009/605/SZBP (Ú. v. EÚ L 206, 8.8.2009, s. 20).

      (6)  Ú. v. ES L 101, 11.4.2001, s. 1.

      (7)  Rozhodnutie 2009/937/EÚ, ktorým sa prijíma rokovací poriadok Rady (Ú. v. EÚ L 325, 11.12.2009, s. 35).


title: 2005/721/ES: Rozhodnutie Rady z 25. apríla 2005 o podpísaní a predbežnom uplatňovaní protokolu k Euro-stredomorskej dohode o pridružení medzi Európskym spoločenstvom a jeho členskými štátmi na jednej strane a Tuniskou republikou na strane druhej s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii

text:
                  21.10.2005

                  SK

                  Úradný vestník Európskej únie

                  L 278/2

         ROZHODNUTIE RADY
         z 25. apríla 2005
         o podpísaní a predbežnom uplatňovaní protokolu k Euro-stredomorskej dohode o pridružení medzi Európskym spoločenstvom a jeho členskými štátmi na jednej strane a Tuniskou republikou na strane druhej s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii
         (2005/721/ES)
         RADA EURÓPSKEJ ÚNIE,
         so zreteľom na Zmluvu o založení Európskeho spoločenstva, a najmä na jej článok 310 v spojení s druhou vetou prvého pododseku článku 300 ods. 2,
         so zreteľom na Akt o pristúpení nových členských štátov k Európskej únii, a najmä na jeho článok 6 ods. 2,
         so zreteľom na návrh Komisie,
         keďže:

                     (1)

                     Rada oprávnila Komisiu 10. februára 2004 rokovať v mene Spoločenstva a jeho členských štátov s Tuniskou republikou o protokole upravujúcom Euro-stredomorskú dohodu o pridružení medzi Európskym spoločenstvom a jeho členskými štátmi na jednej strane a Tuniskou republikou na strane druhej (1) s cieľom zohľadniť pristúpenie nových členských štátov k Európskej únii.

                     (2)

                     Tieto rokovania boli uzatvorené k spokojnosti Komisie.

                     (3)

                     Protokol, ktorý bol prerokovaný s Tuniskou republikou, stanovuje v článku 12 ods. 2 predbežné uplatňovanie protokolu pred nadobudnutím jeho platnosti.

                     (4)

                     S výhradou jeho uzavretia by sa mal protokol podpísať v mene Spoločenstva a predbežne uplatňovať,

               ROZHODLA TAKTO:

            Článok 1
            Predseda Rady sa týmto oprávňuje určiť osobu(-y) splnomocnenú(-é) na podpísanie v mene Spoločenstva a jeho členských štátov protokol k Euro-stredomorskej dohode o pridružení medzi Európskym spoločenstvom a jeho členskými štátmi na jednej strane a Tuniskou republikou na strane druhej s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii.
            Text protokolu je pripojený k tomuto rozhodnutiu.

            Článok 2
            Protokol uvedený v článku 1 sa predbežne uplatňuje od 1. mája 2004 s výhradou jeho uzavretia.

            V Luxemburgu 25. apríla 2005

                  Za Radu

                  predseda

               J. ASSELBORN

            (1)  Ú. v. ES L 97, 30.3.1998, s. 2.